Ҳуқуқ ҳимоячилар Ўзбекистонни барча сиёсий маҳбусларни озод қилишга яна чақирмоқдалар - Фарғона.Ру ахборот агентлиги\n03:15 msk, 14 Июль 2020\nҲуқуқ ҳимоячилар Ўзбекистонни барча сиёсий маҳбусларни озод қилишга яна чақирмоқдалар\n21.12.2014 18:57 msk\nЎзбекистон ҳукумати Конституция куни муносабати билан эълон қилинган амнистия давомида ҳибсда сақланаётган барча сиёсий маҳбусларни озод қилиши ҳамда 2014 йил сентябрда қазо қилган 37 ёшли сиёсий маҳбус Нилуфар Раҳимжоновнинг ўлими тафсилотларини текшириш лозим, дея билдиради Human Rights Watch ва AHRCA (Марказий Осиёда Инсон ҳуқуқлари ассоциацияси) ҳуқуқ ҳимоячилари.\nУлар Ўзбекистон расмийлари минглаб одамлар, шу жумладан, ҳуқуқ ҳимоячилар, мухолифат фаоллари, журналистлар, диндорлар, мусаввирлар ва режимнинг танқидчилари дея гумонланувчилар сиёсий сабаблар билан турмаларда сақланаётганини қайд этишмоқда. Human Rights Watch ташкилотининг Марказий Осиё бўйича вакили Стив Свердлоу Ўзбекистон ҳукумати ўзларининг асосий ҳуқуқларини тинч йўл билан амалга оширишга ҳаракат қилгани учун қонунга зид равишда қамалган ҳамда қамоқ муддати узайтирилганларнинг ҳаммасини амнистиядан фойдаланиб озод қилиши керак, деб ҳисобламоқда.\nHuman Rights Watch маълумотига кўра, Ўзбекистон расмийлари сўнгги йилларда сиёсий маҳкумларнинг 44 нафаридан кам деганда ўн тўрт нафарига нисбатан жазони ўташ муассасаси тартиб ва қоидаларини бузишда айблов билан қамоқ муддатини чўзиб беришган ҳамда диний экстремизм бўйича айбланиб қамалганларнинг кўпчилигига нисбатан шу бу баҳонани ишлатган.\n“Муҳаммад Бекжон, Акром Йўлдошев, Мурод Жўраев ва Солижон Абдураҳманов каби ноқонуний қамалганларнинг баъзилари пенсия ёшидан ўтиб кетишган ёки оғир дардларга чалинган”, - дейди AHRCA Надежда Атаева.\nФикр эркинлигини изҳор этиш бўйича ўз ҳуқуқини амалга оширишга уриниб қамалганлар орасида 14 та ҳуқуқ ҳимоячилар бор, булар: Аъзам Фармонов, Меҳринисо Ҳамдамова, Зулхумор Ҳамдамова, Исроилжон Холдоров, Ғайбулло Жалилов, Нураддин Жуманиязов, Матлуба Комилова, Ғанихон Маматханов, Чўян Маматқулов, Зафаржон Раҳимов, Йўлдош Расулов, Бобомурод Раззоқов, Фаҳриддин Тиллаев ва Аъзам Турғунов.\nЯна олти киши: Ботирбек Эшқўзиев, Баҳром Иброҳимов, Даврон Қобилов, Эркин Мусаев, Даврон Тожиев ва Равшанбек Вафоев режим танқидчилари сифатида танилганлар. Маҳкума Дилором Абдуқодирова 2005 йил 13 май андижон фожиасининг гувоҳи сифатида судда иштирок этган эди.\nНилуфар Рахимжонованинг ўлими ҳақда гапира туриб, ҳуқуқ ҳимоячилар унинг 2014 йил 12 сентябрь куни Тошкет вилоятидаги Зангиота аёллар колониясида вафот этганини маълум қилишмоқда. У эндигина ўзининг ўн йиллик қамоқ муддатининг уч йилини ўтаган эди. Унга қарши чегарани қонунга хилоф тарзда кесиб ўтиш ва жосуслик бўйича сахталаштирилган айбловлар қўйилганди. Афтидан, аёл ўзининг отаси, диний уламо домла Истарфшоний ва айни пайтда Эронда истиқомат қилаётган турмуш ўртоғи Саидюнус Истарафшони номи билан танилган Саидюнус Бурхонов туфайли жабрланганга ўхшайди. Мазкур уламолар Ислом Каримовни очиқдан-очиқ танқид қилиб келишгани билан танилган эдилар.\nМарҳуманинг турмуш ўртоғ Human Rights Watch ташкилотига маълум қилишича, Нилуфарни 2011 йил декабрь ойида ҳибсга олишган ва шундан сўнг Ўзбекистон телеканали ундан интервью олиб, эри Саидюнусни ва отасини Ўзбекистон Исломий ҳаракатига (ЎИҲ) кирган дея айблашга мажбур қилганди. Суд унинг тергов пайтида қийноқлар қўллангани ҳамда адвокат берилмагани тўғрисидаги аризасини инобатга олмай, уни ўн йилга озодликдан маҳрум этди. Унинг ўлими сабаби ҳам номаълум. Истарафшоний айтишича, унинг хотини ҳибсга олингунига қадар мутлақо соғлом бўлган, Нилуфарнинг жасадини акасига беришаётганда, уни зудлик билан дафн этиш талаб қилинган. Раҳимжанованинг адвокати бир ой ўтиб Саидюнусга Нилуфар ўзини осиб қўйган, деб айтди.\n“Бунақанги ҳолатда содир бўлган ўлим шубҳали саналади ва мустақил комиссиялар томонидан синчковлик билан текшириши лозим эди, - дейди Стив Свердлоу. – Ўзбекистон ҳукумати барча турмалардаги бунақа ҳодисаларнинг очиқ ва тўлақонли текширувинт ўтказишини таъминлаши лозим”.\nУшбу ҳавола орқали Human Rights Watch ташкилотиниг “Сўнгг лаҳзагача. Ўзбекистонда сиёсий маҳбуслар” дея аталувчи маърузаси билан танишиш мумкин.


Михаил Таранов. Тирик сайёра - www.ziyouz.uz\nБош саҳифа Илм ва фанГеографияМихаил Таранов. Тирик сайёра\n“Ер – жонли мавжудот”, деган эди машҳур ёзувчи Артур Конан Дойл. Ёзувчининг “Ер фарёди” номли илмий-фантастик романи қаҳрамони профессор Челенжер шундай дейди: “Ўсимликлар, жониворлар – Ер жисмининг юнглари, вулқонлар иссиқлик нуқталари, сув қуйилиш, чиқиш жойлари – Ер нафаси эканлиги шубҳасиздир”. Профессор: “Ўз тириклигинг аломатини билдир. Ер”,– дея ҳаддан зиёд чуқур шахта кавлаб, ер жисмини ўювчи машина билан ўяди. Ер бу оғриққа жавобан силкиниб, бўғзидан фарёд-вулқон отила бошлайди. “Ер фарёди” романи босилиб чиққандан ке-йин орадан юз йиллар ўтди. Эндиликда таниқли олим, ер ости тадқиқотига оид кўплаб асарлар муаллифи Игорь Яницкий ҳам Конан Дойлни тасдиқлаб, Ер тирик, демоқда. Ер наинки тирик, балки, оқил мавжудотдир. У ўз ёритқичи қуёш, шунингдек, Галактика маркази билан мунтазам ахборот алмашиб туради. Бу ахборот Ер марказидан унинг сирти бўйлаб ўтган каналлар орқали узатилади.\nКонан Дойл сингари Яницкий ҳам Ер ўз елкасида одамзодни кўтариб юришини билади, дейди. Атом портлашлари, вужудини ўйиб қурилган скважиналар, унинг бағрига кўмилган заҳарли, радиоактив моддалар тирик сайёра ҳаловатини бузади. Бунга жавобан Замин инсониятга ўз норозилигини билдириб туради. Зилзила, тўфон, сел сингари табиий офатлар воситасида Замин ўз норозилигини билдирмоқда. Кейинги вақтда ғоят кўпайиб кетган табиий офатларни Ернинг огоҳлантирувчи, инсон ақлига ишора ҳаракатлари, дея англамоқ керак.\nЕр тирик вужудлигини, биз одамлардан кўра оқилроқлигини тан олиш вақти-соати етди, деб ёзади Яницкий “Физика ва дин” китобида. Ўтказган зулму зўравонликларимизга мовий сайёра узоқ вақт тоқат қилиб келди. Мана энди кўз ўнгимизда сабр косаси тошаяпти. Одамзод ё кимўзар технократиядан воз кечади, ё келажак тамаддуннинг, Ерда бизгача ҳаёт бўлганми-йўқми, дея боши қотади.\nАксарият рус олимларининг тад-қиқотлари шундай хулоса беряпти: Ер қуёш атрофида шунчаки айланиб юрган жонсиз шар эмас, балки, у жонли вужуддир. Инсоният соғлом тафаккурга зид равишда фақат нафси-ҳавосини ўйлаб табиатга етказган озору-азиятлар, кулфатлари учун Ер ҳузурида сўроқ беражаги муқаррар.\nТил топишсак ажабмас\nБалки тирик сайёра ҳамда инсоният муносабатлари изидан чиқиб улгурмагандир? Бир-бирини тушуниб, мутаносибликда, уйғунликда яшаш йўллари бордир, демоқда иқтисод фанлари доктори, профессор Георгий Кузнецов. Олимнинг фикрича, инсон Ернинг кичик модули. Инсон қандай тузилишга эга бўлса, Ер ҳам шундай шакллланган. Инсоният ва ҳайвонотгагина хос хусусиятларга эга материя турлари жонли, ақлли ҳисобланади. Ўлчами, қувват истеъмоли, яшаш муддати, модда алмашинувчи жараёнлари тезлиги билан табиатдаги айрим унсурлар тирик ва ақлли жонзотлардан фарқланса-да, улар ҳам бир бутун борлиқ – ҳаёт занжирининг ҳалқаси ҳисобланади. Аммо инсон сайёрадаги ягона ақлли мавжудот, у бирламчи, деб ҳисобланувчи моддиюнчилар бу ҳақиқатни тан олмайдилар. Улар заминда неки бор, барчаси инсон манфаатларига хизмат қилиши керак, дея талқин этадилар. Инсоннинг Ерга, ҳавога, сувга, ўсимлик, ҳайвонот дун-ёсига, ерости бойликларига нисбатан муносабатида бу нотўғри талқини яққол намоён бўлмоқда. Одамзот заминнинг табиий бойликларини, неъматларини кўр-кўрона йўқ қилиб, Ер жисмини заҳарловчи дорилар, радиактив қолдиқлар, сунъий нарсалар ахлатлари билан замин бағрини тўлдиришяпти.\n1960 йил. Профессор Г. Кузнецов бошчилигида бир гуруҳ олимлар “Ер – бир бутун ақлли мавжудот”, деган ақидани тасдиқлаш мақсадида ғаройиб тадқиқот ўтказишди. Биолокация операторлари сайёрага илтимос билан мурожаат этишиб, бунга Ер қандай жавоб қайтаришини асбоблар ёрдамида қайд қилиб туришди.\nИнсон Ерга илтимосини, аввало, ўз онгида шакллантириб олди. Илтимос онгдан ост онг-идрокка ўтди. Олимларнинг фикрича, инсон ва Ернинг ост-онги идрокли вазифалари, ишлаш қонуниятлари, ахборот алмашинув тили бир хил бўлиб, инсон ниманики идрок этса, Ер ҳам шуни идрок этади. Инсоннинг остонги идроки сайёра ост-онги-идроки билан алоқа боғлашнинг ўзига хос йўлакчаси ҳисобланади. Энди биолокация операторининг илтимосларига Ер қандай жавоб берганлиги ҳақида тўхталсак. Оператор:\n–Онажон – Ер, илтимос, ҳаво ҳароратини бироз иситсанг.\nҲаво исиб кетди. Об-ҳаво даражаси-ни аниқловчи асбоблар буни қайд этди.\n–Онажон Ер, илтимос, ҳавони ҳаракатлантириб, шамол қўзғотсанг. Сувни тўлқинлантирсанг.\nЕр операторнинг кўз ўнгида бу илтимосларни бажарди, ҳатто оператор хаёлотида, илтимосига кўра, НУЖ, қор одам тасвирини чизиб берди! Ерга идрокан (балки буни қалбан деб талқин қилиш керакмикин? –М.У.) илтимослар билан боғлиқ тадқиқотлар бир неча йил давом этди. Инсон ва Ер мулоқоти натижасида олимлар онгида Замин жисмининг тузилиши тўғрисида тасаввурлар ҳосил бўлди. Ҳайвонот ва ўсимлик дунёси Ернинг жонли ҳужайралари ҳисобланаркан. Оқсилли ҳаёт тарзига эга бу жонли ҳужайраларнинг ўзига хос вазифалари бор. Биринчидан, ўсимлик ва ҳайвонот дунёси Ер жисмининг модда алмаши-нув жараёнида иштирок этади.\nИккинчидан, Ер Коинотдан келаётган қувват ҳамда ахборотни ўсимлик, ҳайвонот дунёси орқали қабул қилади. Ўсимлик ва ҳайвонот дунёси Ернинг сезги аъзоларидирки, улар ёрдамида кўради, эшитади, сезади, турли жисм майдонларини идрок этади.\n–Ер ўз бағрида инсоният бор-лигини билади, сезги аъзолари – ўсим-лик, ҳайвонот дунёси орқали инсо-ниятнинг хулқ-атворини кузатади ва энг ҳайратланарлиси шундаки, замин одамлар идрокига таъсир ўтказиб, жамиятни бошқаради! – дейди профессор Г.Кузнецов. – Бу бошқарув геопсихология – Ер руҳияти қону-ниятларига асосланади.\n–Модомики, инсон ўз жисми аъзоларини бошқарувчи – халифа (кўзи, одам хоҳлаган гўзалликка қарайди, оёқлари қаёққа истаса бошлаб боради, қўли истагига мувофиқ буйруғини бажаради) экан, нима учун Ер ҳам ўз танасида яшовчи инсониятни бошқармасин?! Ер бир бутун борлиқ билан уйғунликда ҳаёт кечириш қонуниятларига бўйсуниб яшайди. Ана шу қонуниятлар инсоният томонидан бузилган тақдирда бошқарувчи Ер ўз жисмини уни ҳалокатга тортаётган қабоҳатга, разолатга, фаҳшга, залолат-га ботган нафс қуллари исканжасидан қутқариш ҳаракатига тушади. Атланти-да ҳалокати, Оби-азоб, яъни Ер сатҳини буткул сув босиши, Саддом, Ҳамўра, Помпей сингари шаҳарлар бошига тушган фалокатлар сайёра ўз жисмини ўзи поклай олиш қудратига эга эканлигининг исботидир. Баъзан ҳаддан ошган инсоният идрокига ўз-ўзини ҳалок этиш тўғрисида амр эта-ди, давлатлараро урушлар бошланади. Замин ўз жисмидаги хавфли ўсмага айланиб бораётган айрим инсонлардан халос бўлиш учун турли йўллар тутади. Микроорганизмларда тирик олам учун хавфсиз, аммо инсоният учун ҳалокат-ли вируслар пайдо бўлади. Буларнинг барчаси Ер сайёраси нақадар оқил бошқарувчи эканлигининг далили эмасми?”\nЕр – ҳис этади, куюнади\nЕр чин маънода тирик: у нафас олади, ҳис этади, куюнади, дейди россиялик олим Владислав Луговенко. Олим муқаддас китобларда айтилган ҳақиқатларга фан тобора яқинлашиб бораётганини эътироф этади. Маълум-ки, ДНК молекуласи ўзида генетик маълумотларни асрайди. ХХ асрнинг ўрталарида мияга ва асаб ҳужайраларига эга бўлмаган бу молекулаларда хотира қандай пайдо бўлган, деган муаммо юзага келган эди. Кейинчалик маълумотни сақловчилар – сирли тўлқинлар экани маълум бўлди ва улар солитонлар, деб номланди. Олимлар улар ўзини ақлли мавжудотдек тутишини таъкидлашди, бироқ бу мўъжиза сирини тушунтира олишмади.\nОрадан қирқ йилча ўтиб, Пётр Горяев бошчилигидаги рус олимлари уларнинг ҳаракатини махсус ускуналар ёрдамида кузатишга муваффақ бўлишди. Сирли тўлқин ДНК занжири бўйлаб югурар ва гўё ундаги ирсий маълумотни “ўқирди”. Бироқ бу кашфиёт янгидан-янги саволларни келтириб чиқарди: солитонлар ҳаракатга келиши учун ким буйруқ беради? Бизнинг мовий сайёрамизда бунчалик мураккаб ва айни пайтда олдиндан ўйланган сценарий бўйича ҳаётни ким қарор топтирган? 90-йилларда солитонларга магнитофонга ёзилган одам нутқи ўрнатилди. Натижа жуда ҳайратланарли эди: одам нутқи таъсирида солитонлар ғоятда фаоллаш-ди, гўё тирилишди. Шундан сўнг кучли радиоактив нурланиш олган буғдой доналари текшириш учун олинди. Нурланиш оқибатида ДНК занжирлари узилиб, уруғлар яроқсиз ҳолатга келади. Бироқ уларга “гап ўргатилган” солитонлар билан ишлов берилганда, уруғлик доналарининг ярми кўкарган. Микрос-коп орқали бу буғдой доналаридаги радиация бузган хромосомаларнинг тикланиши кузатилган. Наҳотки, оддий сўзлар ўлик ҳужайрани тирилтирса, деган саволга жавоб бераркан, академик В.Лугавенко қуйидагиларни таъкидлай-ди: Бу жуда ҳам оддий сўзлар эмас, балки муайян оҳангга солинган, сарбаст шеър мусиқасини эслатувчи бир маромда айтилган сўзлар эди. Одам нутқи таъсирида солитонларнинг тирик-лик қувватига эришгани мўъжиза-ю, бироқ бу факт.\nОлимнинг уқтиришича, сўз мате-рияга таъсир кўрсатади, сўз яратиш ёки вайрон этиши мумкин. Дуолар ёрдамида соғайишни бунга мисол қилиб келти-риш мумкин. Қолаверса, айтилмай қолган сўз – фикр ҳам озмунча кучга эга эмас. Бир-бировга ҳавас ёки ҳасад қилиб, кимгадир ёмонликни соғиниб ва фикран ундан қасос олган бўлиб, бу ўй-фикрларимизнинг ўзи вайрона-гарчилик келтириб чиқаришини ўй-ламаймиз. Табиий офатлар, ҳалокатлар, урушлар – ана шу номақбул ўй-фикрлар оқибати эмасмикин?!\nКейинги икки йил мобайнида биз АҚШ ва Ҳиндистондаги ҳамкасблари-миз билан фикрларнинг сайёрамиз ҳолатига таъсири бўйича тажрибалар ўтказдик. Бунинг учун кўплаб одамлар ўз ихтиёрлари билан дунёнинг турли шаҳарларида (жумладан, Москвада ҳам) гуруҳ-гуруҳ бўлиб йиғилишиб, макондаги муайян нуқта ҳақида фикр юритишга уринишди. Яқинда ўтказилган шундай тажрибалардан бирида, олтмиш минг, бошқасида юз минг киши қатнашди. Тажриба давомида бунёдкорлик, эзгулик ҳақида фикрлаш шарт қилиб белгиланди. Биз фикр йўналишининг нуқтаси қилиб Боғдод шаҳрини тайин этдик. Бу пайт Боғдодда уруш бўлаётган эди. Тажриба чоғида ва ундан кейинги икки кун мобайнида шаҳарда жанглар тўхтади, жиноятчилик хийла камайди. Кейин қора, вайронакор кучлар устун келиб, Ироқда қон тўкилишлар яна жонланди. Бундан ажабланмаса ҳам бўлади: ёмонлик эзгуликка қараганда фаолроқ. Бироқ Ердаги барча одамлар ибодат қилишиб, чин дилдан тинчликни тилашса, ишончимиз комилки, она сайёрамиздаги вазият тубдан яхшилик тарафига ўзгаради. Албатта, бу эътирофга ишониш осон эмас…\nТушунаман,– дейди олим,– бироқ биз ҳаракат қилсак, ҳеч нарсани йўқот-маймиз. Ҳаракат қилмаган тақдирда эса, ҳамма нарсани йўқотишимиз мумкин.\nДалалардаги доираларни ким чизаяпти?\nЕр сайёраси ақлли мавжудот,– дейди ғайри табиий ҳодисалар тадқиқотчиси Д.Азаров.– Замин ўз устида инсоният тамаддуни мавжудлигини билибгина қолмай, балки, у билан мулоқот ўрнатишга ҳаракат қилмоқда. Япония, Канада, Россия, Аргентина давлатлари ҳудудларидаги буғдойзор далаларда кутилмаганда доирали чизиқлар, ғоят мураккаб шакллар чизилиб қолмоқда. Бу суратлар бир-бири билан кесишувчи тўғри чизиқлар ҳамда доиралардан таркиб топмоқда. Суратларнинг барчаси учун хос хусусият шундаки, сурат шаклини олган буғдойзор поялари топталгани ҳам, сингани ҳам йўқ. Олимлар учун номаълум сабабларга кўра, ғоят моҳирона сурат шаклини олган буғдой поялари ётиқ ҳолида ҳам ўсиб, кўпаймоқда. Айниқса, Англиянинг Гемпшир графигида самолётдан туриб қайд этилган ҳодисот ғоят ҳайратланарли. Буғдойзорда пайдо бўлган доира ичидаги “Биз ёлғиз эмасмиз” ёзувининг ҳар бир ҳарфи 36 метр узунликда эди.\nСирли доиралар кўплиги жиҳатидан Жанубий Англия пешқадамлик қилмоқда. Мамлакат далаларида сўнгги йилларда шаклан мураккаблашиб бораётган 10 мингга яқин сурат ҳисобга олинган. Дастлаб оддий доира шаклидаги чизиқлар ғаройиб узук, занжир, ясси, синусоид, квадратга айланиб бормоқда. Мутахассисларнинг фикрича, инсон бундай ғаройиб, математик жиҳатдан ниҳоятда аниқ шакллар суратини чизишга ожиз. Математик жиҳатдан ниҳоятда аниқ шакллар суратини фақат компьютер яратиши мумкин. Минглаб гувоҳлар бу суратлар бир лаҳзада пайдо бўлаётганлигини таъкидлашмоқда.\nД.Азаровнинг фикрича, бу сирли ёзувли суратларни тирик, ақлли сайёрамиз чизмоқда.\nОна Ернинг инсонга таъсири\nГеоргий Кузнецов, шунингдек, бошқа олимлар тадқиқотлари инже-нерлик биолокацияси Ассоциацияси президенти Владимир Хлопков томонидан йиғилган ахборотларга мувофиқ келяпти. Биолокация операторлари Ернинг одамларга таъсир кўрсатиш механизми мавжудлигини аниқладилар. Бу механизмни геопатоген ҳудудлар деб аташади. В.Хлопковнинг айтишича, “геопатоген” ибораси нотўғри қўлланган. Зеро, бундай ҳудудлар фаол ҳаракатда бўлиб, Ер улар орқали ўз жонли қатламига таъсир кўрсатади. Биолокация операторлари ана шундай ҳудудларда содир бўлаётган жараёнларни кўп йиллар мобайнида кузатдилар. Ҳудудлар фаоллигининг суткалик, ойлик, йиллик даврий тебранишлари қайд этиб борилди. Ҳайратланарли кашфиёт: фаол ҳудудлар инсоннинг жисмоний, руҳий ҳолатигагина эмас, заминда неки бор барчасига таъсир кўрсатаркан. Ҳудудлар фаоллигининг даврий тебранишлари Россия Фанлар академиясининг Геология институти олимлари ҳамда Табиий заҳиралар вазирлиги Бутун-россия институти олимлари олиб борган илмий кузатишлар натижалари-га мувофиқ келди! Сайёрамиз айнан шу фаол ҳудудлар орқали тирик оламга энергетик таъсир кўрсатади. Фаол ҳудудлар тирик оламни айнашга олиб келувчи заиф, касалванд турлари тутиб қолувчи ўзига хос тўсиқ вазифасини ҳам ўтайди. В.Хлопков гуруҳининг биолокация операторлари ана шу муҳим янгиликларни кашф этдилар. Фаол ҳудудлар яқинида ғайри табиий ҳодисалар тез-тез содир бўлишини чуқур ўрганиш юқоридаги кашфиётлар тўғрилигини тасдиқлади.\nМосква яқинидаги Зеленоград шаҳарчасида ернинг катта ёриғи – фаол ҳудуд коинотдан суратга олинди. Кузатишлар бу фаол ҳудуд нечоғли оқиллигини исботлади.\nҲудуддан ҳар оқшом 90 см. тезликда биомайдон тарқалиб, шаҳар сари оқа бошлайди. Орадан 3,5 соат мобайнида давом этади. Хўш, биомайдоннинг бу ғаройиб “хулқ-атвори”ни қандай шарҳлаш мумкин? Владимир Хлопковнинг фикрича, илмий шаҳарча аҳли ўз хотираларидаги мавжуд ахборотни биомайдон томонидан ўқилиши ҳоди-сасига дуч келишган. Оқшом биомай-дон учун ғоят қулай пайт: ишдан ҳориб қайтган одамлар ўзларини бўш қўйиб, эркин бўладилар. Кундузги югур-югур, ташвишлар, зўриқишларни унутади, уни ташқи таъсирлардан ҳимоя қилувчи руҳий тўсиқларни олиб ташлайди. Руҳий тўсиқ нима? Одамзот жамиятда ўзи ёқтирмайдиган кишилар билан муомалада бўлишга мажбурлиги боис ўзи билан улар ўртасига англамаган ҳолда руҳий тўсиқ қўяди. Уйда эркин-лиги боис бундай тўсиқ кўтарилгач, енгил бўлиб қолади. Биомайдон эса руҳан енгил инсонни ўраб олиб, унга сокинлик, хотиржамлик бахш этади.\nВоронеж областида ҳам ғаройиб хусусиятли ҳудуд аниқланиб, ўрганил-ди. Бу – Новохоперск тектоник ёриғи бўлиб, “Воронеж геология” давлат корхонаси мутахассиси Генрих Силанов томонидан тадқиқ этилган. Тектоник ҳудудда оқ жисмли материя парчалари суратга олинган. Парчалар тектоник ёриғидан тўсатдан шўнғиб чиқиб, Ернинг маълум бир нуқтаси узра муаллақ турарди. Ер билан оқ материя парчаларини боғловчи нурли излар ҳам иланг-биланг тасмага тушган эди.\nТектоник ёруғ ҳудудидан ажралиб чиқаётган энергия бизнинг тушунча-миздаги геофизик ҳолат эмас,– дейди Г.Сланов,– бу Ер билан Коинот ўртасидаги ўзаро ахборот алмашинуви эканлигига имоним комил. Суратларнинг бирида сирли оқ материя парчаларининг ерга қўниши акс эттирилган. Шарсимон парча ўтлоққа қўниб, сўнг кўтарилиб кетаркан, ўзидан қора доира қолдиради. Бу Англия буғдойзорларидаги қора доираларга ғоят ўхшайди. Яна бир оқ материя парчасида эса плазманинг пайдо бўлиши ва жисмга айланиши суратга туширилган. Новохоперск тектоник ёриғи тадқиқотчиларининг фикрича, Вақт –энергия турларидан бири, шунингдек, ўзаро модда алмашинуви жараёнлари тезлигини аниқловчи, сабаб-оқибат ўзгаришлари-ни жамловчи майдон ҳисобланади. Ер Коинотга энергия узатувчи тектоник кесишув ҳудудларида эса Вақт ўзгача хусусиятлар касб этади. Фотосуратлар бу фикрларни тасдиқлайди. Суратлардан бирига барглари қуюқ, адл дарахт тасвири туширилган. Ваҳоланки, аслида дарахт кекасайиб эгилган, шохлари синган ҳолда турибди! Ҳа, бу ғаройиб ҳодисот қошида ҳайратга тушмасдан иложингиз йўқ. Ахир дарахт 20 йил муқаддамги ёшлигини хотирлаган ва ана шу хотирадаги тасвир плёнкага муҳрланган эди-да! Бу фавқулодда ҳодисот-хотиралар майдонига тааллуқ-ли бўлиб, Вақт тўсатдан ўтмиш тасвирларини қайта тиклайди, ўтмиш жонлан-моғи учун моддий шарт-шароит яратади. Мазкур майдонда қачонлардир нимаи-ки мавжуд бўлган бўлса, унинг тасвири жонланиб, оптик тўлқинда акс этади.\nЕр – Парвардигор илми тажаллиси\nКейинги юз йиллар мобайнида Ер “заминда подшоҳман, хоҳлаганимдайяшайман”, дея калта ўйловчи инсо-ниятга оқилона ишоратлар қилмоқда. Донога ишорат, нодонга калтак, дейдилар-ку. Одамзот Ер юзида тасодифан пайдо бўлиб қолгани йўқ. Унга ато этилмиш ақл неъмати, чек-сиз эркка эгалик ҳуқуқи Коинот миқ-ёсида олганда, ғоят камёб (ҳатто нурий мавжудот – фаришталарга ҳам эрк берилмаган – М.У.). Инсон – Ерни жаннатга айлантирмоғи учун бу дунёга келган, дейилади барча динларнинг муқаддас китобларида. Аллоҳ Ер жисмини гуллаб-яшнатиши, ундаги хазиналардан ақлу инсоф билан, исроф қилмай фойдаланиши, асли аввал табиатини сақлаши учун инсонга берди. Парвардигор Ер билан бирга одамзодга ақл-идрок неъматини, эрк-ихтиёрни ҳам ато этди. Одамзод эса она табиат билан уйғунликда яшаш ўрнига унга ҳоким-ликни афзал билди. Ернинг жаннатий жамолини топтаб, хазиналарини талон-тарож қилди. Алалоқибат табиат, яъни Ернинг жонли ҳужайралари – ўсимлик, ҳайвонот дунёси заволга юз тутди, ҳатто инсон ўз жисми таркиб топган улуғ унсурлар – тупроқ, ҳаво, сув, оловни ҳам булғалади. Заминда меҳмон эканлигини унутди. Ўз меҳмонлик иззатини билмаганлар учун эса Ернинг устидан кўра ости афзал бўлаётганлигини айни пайтда дунёвий миқёсда рўй бераётган зилзилалар, тўфонлар, кўчкилар, селлар, тошқинлар оқибатида минг-минглаб одамлар ҳалокатга учраётганлиги исботламайдими?! Мақолани фалсафа фанлари доктори А.Аверьяновнинг қуйидаги огоҳлан-тириши билан якунламоқчимиз: “Олимлар ва амалиётчи моддиюнчилар оқибатини ўйламай, Ер қобиғини илма-тешик қилишни давом эттираётирлар. Ер – Менделеев даврий системаси элементлари бирикувидан ташкил топган шар деб ҳисобловчилар қаттиқ янглишадилар. Табиат ва Ер ўзаро уйғунлик, мутаносиблик, поклик қонунлари асосида ҳаёт кечиради. Табиат ҳам, Ер ҳам ўз-ўзини муҳофаза қилиш, ўзини-ўзи поклашдек ғоят чекланмаган қудратга (Модомики, Ер – Яратганнинг илми тажалли топган сайёраси экан, унинг қудрати чек билмасдир – М.У.) эга. Ерда ҳам, Коинотда ҳам фақат курашиб яшашгина эмас, балки ўзаро мададкорликда, ҳамжиҳатликда фаолият кўрсатиб яшаш қонуниятлари мавжуд-ки, булар, шак-шубҳасиз инсониятга ҳам тўласича тааллуқлидир”.\nМихаил Таранов, геология-минерология фанлари номзоди\nМаҳфуза Усмонова таржимаси\n← Аввалги Аввалги Ариадна Эфрон. Шоира байрамлари (Марина Цветаева ҳақида хотиралар)\nКейинги → Кейинги: Эльфрида Елинек. Сўзларим – болаларим (Нобель мукофоти маърузаси)


“Бўлғуси келин-куёвлар инновацион мактаби” – оилалар мустаҳкамлиги учун хизмат қилади - Darakchi\n“Бўлғуси келин-куёвлар инновацион мактаби” – оилалар мустаҳкамлиги учун хизмат қилади\nЖАМИЯТ 01.11.2018, 11:27\nБугун «Оила» илмий-амалий тадқиқот маркази, Ўзбекистон ёшлар иттифоқи Марказий Кенгаши, Ўзбекистон Хотин-қизлар қўмитаси ҳамкорлигида “Бўлғуси келин-куёвлар инновацион мактаби”нинг тантанали очилиш маросими бўлиб ўтди. Унда давлат ва нодавлат ташкилотлари вакиллари, ёш келин-куёвлар, тажрибали тренерлар, ёшлар ҳамда ОАВ ҳодимлари иштирок этишди.\nШайхонтоҳур тумани ФХДЁ бўлими қошида ташкил этилган мазкур мактабнинг очилиш маросимида “Оила” илмий-амалий тадқиқот маркази директори Д.Тошмуҳамедова, Ўзбекистон Хотин-қизлар қўмитаси раиси Т.Норбоева, Ўзбекистон ёшлар иттифоқи Марказий Кенгаши раиси Қ.Қуранбоевлар сўзга чиқиб, юртимизда ёшларнинг онгига оила муқаддас неъмат эканлигини сингдириш, уларни оилавий ҳаётга тайёрлаш ишларини янада чуқурлаштириш масалалари ҳақида таъкидлаб, “Бўлғуси келин-куёвлар инновацион мактаби” мустаҳкам ва намунали оилалар кўпайишига сезиларли ҳисса қўшажагини айтиб ўтишди.\nЁшларнинг тақдири боғланадиган, бир бутун бўладиган маскан бу – ФХДЁбўлими.Ёш оила илк қадамини айнан шу ердан бошлайди. “Бўлғуси келин-куёв инновацион мактаби”нинг ФХДЁ бўлими қошида ташкил этилаётгани ҳам бежиз эмас, албатта. Бундай мактабларни эса кўпайтиришимиз лозим. Чунки оила илмини эгаллашёшларучун ҳар доим керак.Шунинг учун бизЁшлар иттифоқи ҳам ҳудудларимиздаги Ёшлар марказларида ташкил этилган тўгараклар сафига оила ҳақидаги дарсларни ҳам киритмоқчимиз. Чунки бола ёшлигиданоила муқаддас эканлигини, уни мустаҳкам сақлаш учун етарли билимга эга бўлиши ва лозимлигини билиши керак, –деди Қ.Қуранбоев.\nМен 26 ёшман.Ҳозирда ишлаш билан биргаМолия институтида магистратура босқичида таҳсил оламан. Яқинда бизШайхонтоҳур туманидаги ФХДЁ бўлимига никоҳ тузиш мақсадида ариза топширдик. 18-ноябр куни тўйимиз бўлади. Бугун оила қуриш остонасида турган ёшлар учун йўл-йўриқ кўрсатиш, уларга ҳар хил низоли вазиятларда тўғри қарор чиқариш учун кўмак бериш мақсадида ташкил қилинган “Бўлғуси келин-куёв инновацион мактаби”нинг илк тингловчилари бўлиб, оила илмига бағишланган илк ўқув-машғулотда қатнашиб турганимиздан хурсандмиз.\nТадбирда 50 йилдан буён бирга яшаб келаётган ибратли оила, элимиз ардоғидаги санъаткорлар Лутфулла Саъдуллаев ва Гулчеҳра Саъдуллаевалар бир-бирини тушуниб, ардоқлаб, ҳаёт синовларини биргаликда енгиш сирлари ҳақидаги ҳаётий тажрибалари билан ўртоқлашдилар.\nБугунги кунда юртимиз ижтимоий ҳаётида ўз ўрнига эга бўлган Жамшид Умрзоқов ва Дилноза Умрзоқовалар ҳам ёш оила вакиллари сифатида ўз фикрларини билдирдилар.\nСўнгра “Бўлғуси келин-куёвлар инновацион мактаби”да 15 жуфт оила қуриш остонасидаги ёшлар учун 1-дарс бошланди.\nТўғриси,1-дарс жуда қизиқарли ва фойдали бўлди.Малакали психолог ва тренер Венера Эрматова ҳар бир ёшнингҳаяжонини ҳис қилган ҳолда оилани мустаҳкамловчи омилларга бағишланган дарсни психологик тренинглар билан ўтиб берди. Бу машғулотларни охиригача қатнашамиз, – деди Саидазизхўжа Саидхўжаев.\nДарс якунида бўлғуси келин-куёвларга Ўзбекистон ёшлар иттифоқи томонидан оилавий ҳаёт асосларини ўргатишга бағишланган илмий ва бадиий адабиётлар тўплами совға қилинди.\nИнновацион мактабда қандай йўналишларда мастер-класслар ўтказилади?\n- оилавий муносабатларнинг маънавий-аҳлоқий асослари;\n- оила иқтисодиёти, рўзғор ва бюджетини юритиш;\n- оиладаги ижтимоий роллар ва уларни англаган ҳолда муносабатлар қуриш;\n- никоҳ муносабатлари ва саломатлик, репродуктив саломатлик;\n- гендер муносабатлари, оилавий муносабатларни уйғунлаштириш ва оилавий низоларнинг олдини олиш;\n- оилада мулоқот маданияти;\n- оилада ҳуқуқий муносабатлар;\n- оилани идора этиш, оила “сиёсати”.\nМавжуд ўқув дастурларидаги маълумотлар илмий-услубий жиҳатдан, яъни миллий қадриятлар асосларининг замоннинг фан ва жамият тараққиёти тенденциялари билан, психология ва бошқа ижтимоий-ҳуқуқий соҳалардаги янгиликлари – инновациялари билан уйғун ҳолда амалга оширилади.\n“Оила” маркази томонидан ишлаб чиқилган қизлар учун “Оила сабоқлари” мобил иловаси, келин-куёвлар учун илк бор тайёрланган “Мустахкам оилага йўлланма” ён дафтарчалари ёшларни келажаги учун алоҳида аҳамиятга эга.\nИнновацион мактабга кимлар ўқиши мумкин?\n- ФХДЁ бўлимларига никоҳ тузиш мақсадида ариза топширган жуфтликлар;\n- турмуш қуришни режалаштираётган йигит-қизлар жуфтликлари;\n- касб-ҳунар коллежлари ва умумтаълим мактабларининг битирувчи синф ўқувчилари (махсус дастур асосида қисқа муддатли ахборот сессиялари).\n“Бўлғуси келин-куёвлар инновацион мактаби”нинг ўқув- дастури қандай тартибда олиб борилади?\nЗамонавий технологияларни қўллаган ҳолда масофадан ўқитиш ва маслаҳат бериш шакллари:\nвебинар (интернет орқали семинар ва тренинг)лар;\nмасофадан, конфеденциалликни таъминлаган ҳолда, мутахассисларининг онлайн консультациялари (психолог, ҳуқуқшунос ва бошқалар);\nижтимоий тармоқларда инновацион мактаб саҳифасини очиш ва бўлғуси келин-куёвларга доимий рукнлар юритиш, ёшларнинг саволларига жавоб бериб бориш;\nмультимедиа воситалари билан махсус жиҳозланган машғулот хоналари бўлғуси келин-куёвларга видеороликлар орқали кейсларни намойиш қилиш ва уларнинг таҳлили асосида таълим бериш;\nИнновацион мактаб қошида доимий ишлайдиган ва “Оилавий” телеканали учун оилавий ҳаётга тайёрлаш бўйича телекўрсатувлар тайёрлаш (реалити шоу шаклида бўлғуси келин-куёвларнинг розилиги асосида).\nИнновацион мактабда мавжуд анъанавий мактаблардан фарқли равишда нафақат жуфтликларнинг ўзини ўкитиш, балки якка ҳолда мутахассисларнинг маслаҳатлари бўйича хизматлар, муайян мавзулар бўйича гуруҳларда тренинглар ўтиш (масалан, бўлажак келинлар учун: аёллик психологияси, гўзаллик психологияси, севикли бўлиш санъати; ўғил болалар учун андролог ва уролог маслаҳатлари ва ҳоказо) йўлга қўйилади.\nКелгусида инновацион мактаб битирувчилари қаторидан, олган билимларини амалда қўллаб турмушини йўлга қўйган, ушбу ўқувнинг фойдасини англаган битирувчилар сараланиб, тренерлик маҳорати бўйича тренинглар ташкил қилинади ва “тенгдош тенгдошга” тамойили асосида фаолият юритадиган волонтер-тренерлар жамоаси шакллантирилади.\nДарс жараёнлари ноанъанавий тарзда шакллантирилган бўлиб, ўқувчилар эркин ва қулай муҳитда машғулотларда иштирок этади.\nИнновацион мактабнинг очилиш маросимида “Оила” илмий-амалий тадқиқот маркази директори Дилором Тошмухамедова, Ўзбекистон ёшлар иттифоқи Марказий Кенгаши раиси Қаҳрамон Қуронбоев ҳамда Ўзбекистон Хотин-қизлар қўмитаси раиси Танзила Нарбаева иштирок этди ҳамда бўлғуси келин-куёвларга ўзларининг тавсияларини бердилар.\nШунингдек, оила қуриш арафасида турган ёшларни қўллаб-қувватлаш, уларга тавсиялар бериш мақсадида - Ўзбекистон халқ артистларини Гулчеҳра ва Лутфулло Саъдуллаевлар оиласи\n(50 йиллик турмуш йўлини бирга босиб ўтган оила) ҳамда Жамшид Умирзоқов (журналист) ва Дилноза Умирзоқова (Ёш дизайнерлар Кенгаши раиси, “Анор” ательеси асосчиси) ўзларининг намунали ҳаётий фаолиятлари билан ўртоқлашди.\nОчилиш маросими якунида бўлғуси келин-куёвларга оилавий ҳаёт асосларини ўргатишга бағишланган илмий ва бадиий адабиётлар тўплами совға қилинди.\n20 январь куни Янги-Ангрен ИЭСда содир бўлган портлашга нима сабаб бўлди? Станция бошқарув компанияси маълумотларни очиқлади


АҚШда ҳафталик коронавирус қайд этилиши 200 мингга етиши кутилмоқда - NYT — Sof.uz\nАҚШда ҳафталик коронавирус қайд этилиши 200 мингга етиши кутилмоқда - NYT\n5.05 12:01 304 Жаҳон\nАҚШ Президенти маъмурияти келгуси бир неча ҳафта ичида мамлакатда COVID-19 коронавирус инфекцияси ҳолатлари доимий равишда кўпайишини тахмин қилмоқда. Бу ҳақда The New York Times маъмурият ички ҳужжатларига таяниб хабар беради.\nФавқулодда вазиятлар федерал агентлигининг (FEMA) моделлаштириш маълумотларига кўра, 1 июнга қадар, АҚШ ҳар куни касалликнинг 200 мингга яқин янги ҳолатини қайд этади (ҳозир 25 мингга яқин).\nМоделлаштириш шуни кўрсатадики, июн ойининг бошига қадар мамлакатда ҳар куни уч мингга яқин одам коронавирус туфайли вафот этади (ҳозир - кунига ўртача 1750 киши).\nРасман тақдим этилган ҳисоботда бу маълумот тасдиқланмаган. Президент маъмурияти матбуот котиби Жудд Деир NYT'га "бу Оқ уйнинг ҳужжати эмас" деди. "Ушбу маълумотлар Оқ уйнинг ишчи гуруҳи томонидан коронавирус бўйича ўтказилган ҳар қандай моделлаштириш ёки ишчи гуруҳ томонидан таҳлил қилинган маълумотлар акс эттирмайди", - деди у.\nАҚШ COVID-19 билан касалланганлар сони бўйича этакчи ҳисобланади. Сўнгги маълумотларга кўра, мамлакатда 1,2 миллиондан ортиқ одамда коронавирус аниқланган, шундан 68 минги вафот этган. 180 минг бемор тузалиб кетган.\nКеча, 17:17 447 Тиббиёт\nКеча, 16:40 112 Ўзбекистон\n1.06 17:57 1251 Ўзбекистон\n1.06 17:04 1411 Тиббиёт


Нутқ зийнати ва ибратли ҳикматлар | www.ziyouz.uz\nБош саҳифа ҲикматномаАфоризмларНутқ зийнати ва ибратли ҳикматлар\nАрабларнинг нутқи сувдан мазали, елдан майин, пайкондан ўткир, ўқнинг учишидан тездир. Ундаги сўзлар тахлаб қўйилгандай текис, уларни тушунтириб беришнинг, алмаштиришнинг, ўрнини ўзгартиришнинг кераги йўқ. Уларнинг нутқини эшитиш ва тушуниш осон, ёдлаш ва қабул қилиш қийин. Унинг товуши қулоқларга ёқимли, маъноси ақлга фойдали; Қуръон араблар тилида пайғамбаримизга нозил этилган. Араблар нутқига бошқа ҳеч қандай нутқ тенглаша олмайди — у барча халқлар нутқининг маликаси: у кишиларни ўзига жалб қилади, тўғри йўлни топишга кўмаклашади, зеро, арабларнинг ниятлари олий, мақсадлари юксакдир.\nШеърият — тилнинг безаги, сўзамоллик силоҳидир. Унда сўзлар сатрларга бўлинган, уларнинг ўрни қатъий белгиланган. Сўзлар бир-бири билан маҳкам боғланган, зиддият уларга буюрилгандир. Арабларда шеърият — табиий инъом, бошқаларда эса ўзларига монанд яратилгандир.\nЮракда туғилган сўзлар юракка етиб боради, тилда туғилганлари эса қулоқдан нарига ўтмайди.\nЁлғон — хоинлик белгисидир. У билимнинг айниганини, фикрнинг сохталашганини кўрсатади. Ёлғон қалбнинг ноаниқ орзуларга ҳакалак отиши, тўғрини эгри қилиб кўрсатиш, адолатдан оғишдир.\nБир файласуф айтган экан: “Ёлғончи — мурдага ўхшайди, зеро, тирик одамнинг устунлиги нутқидадир. Агар унинг сўзларига ишониб бўлмаса, демак, унинг умри бекорга ўтаяпти”.\nЁлғончи — билан бир гўр. Фақат ўғри сенинг буюмингни ўмарса, ёлғончи ақлингни ўғирлайди.\nКимдир сенинг фойданг учун алдаган бўлса, бошқа сафар ёлғондан сенга қарши фойдаланади. Кимдир сенинг олдингда бировни ёмонлаётган бўлса, бошқа жойда сени ёмонлашдан тоймайди.\nЛуқмон айтган экан: “Сукут сақлаш — доноликдир, афсуски, кўпчилик сукут сақлашни билмайди. Худди битта камондан ўқ узгандай, бу ҳақда тўртта подшо бир хил гапирган экан: булар Хусрав, Рум қайсари, Хитой подшоси ва Ҳиндистон шоҳи”.\nХусравнинг сўзи: “Мен айтмаган гапим учун ҳеч қачон афсусланмаганман, айтган гапим учун кўп марта афсус чекканман”.\nРум қайсарининг сўзи: “Ҳали айтиб улгурмаган нарсани қайтариб олиш мумкин, лекин мен айтган гапни қайтариб олиб бўпсан”.\nХитой подшосининг сўзи: “Сен сўзни ирод қилдингми, бас, у сенинг устингдан ҳокимлик қилади, ҳали айтиб улгурмаган сўзингга эса ўзинг ҳокимсан”.\nҲиндистон шоҳининг сўзи: “Кимдир бирор нарса ҳақида гапирса ҳайрон бўламан. Агар унинг гапини керакли жойга етказишса, унга зарари тегади, агар етказишмаса — ҳеч қандай наф бўлмайди”.\n— Ўзини авайлаш нима?\n— Ақл билан иш кўриш-чи?\n— Маслаҳат сўраш.\n— Юракларни туташтирувчи нима?\n— Муҳаббатнинг ўзи нима?\n— Сахий қўл ва хайрли хабар.\n— Эҳтиёткорлик нима?\n— Муҳаббат ва нафратда холислик.\nКишилар орасида энг аҳмоғи султон билан бепарво гаплашади ва дўстларини хўрликка чидашга мажбур этади.\nТентак одамни таърифлай туриб биттаси шундай дебди: унинг товусдан — оёқлари, гулдан — тиконлари, сувдан — кўпиги, оловдан — тутуни, шаробдан — кайфи бор; унинг фисқ-фасоди — самум1 , найранги эса — чаёндир.\nАл-Жоҳиз дейди: “Қўрқоқлик ва бахилликнинг табиати бир хил: уларнинг асоси — Оллоҳга ишонмасликдир”.\nАшаб-текинхўрнинг дўстларидан бири ҳикоя қилади. Бир куни Ашабни тамадди қилиб, гаплашиб ўтирамиз деб уйга чақирдим.\n— Чақирилмаган меҳмон келиб, бизга халақит беради деб қўрқаман, — жавоб қилди у.\n— Қўйсанг-чи, иккаламиз бўламиз, холос, — деб ишонтирдим уни ва биз уйга жўнадик.\nПешин намозидан сўнг, мен овқат келтиришларини буюрдим, худди шу пайт эшик тақиллади.\n— Ана, кўрдингми? — деди Ашаб. — Мен худди шундан қўрққан эдим.\n— Э, бу менинг дўстим, — деб тушунтирдим унга. — Унинг ўнта одати бор, агар шу қилиқларидан биттаси бўлсин сенга ёқмаса мен уни уйга киритмайман.\n— Хўш, қани айт-чи, қанақа одатлари бор унинг, — талаб қилди Ашаб.\n— Биринчи одати, — деб бошладим мен, — у емайди ҳам, ичмайди ҳам…\n— Бас! — сўзимни бўлди Ашаб. — Қолган тўққиз одатини санамасанг ҳам бўлади. Айт, кираверсин.\nКўзлари сўқир шоир Башшар ибн Бурд бир куни халифа ал-Маҳдийникига кириб келди. Халифа тоғаси Язид ибн Мансур ал-Хумайри билан суҳбатлашиб ўтирганди. Башшар халифага қасидасини ўқиб бергач, Язид ундан сўраб қолди:\n— Қанақа ҳунар билан шуғулланасан, қария?\n— Марварид бурғулаш билан, — деди Башшар.\n— Нима бу, тоғамни калака қилаяпсанми? — жаҳли чиқди Маҳдининг.\n— Эй, мўминлар ҳукмдори, бундай саволга мен қандай жавоб беришим керак эди? — ҳайрон бўлди шоир, — Рўпарангизда кўзи ожиз шоир шеър ўқиётибди, тоғангиз бўлса нима ҳунар билан шуғулланасан, деб сўраяпти!\nСендан баланд турганга бўйсунсанг, шунда ўзингдан паст турган сенга бўйсунади.\nЎз фуқаролари ҳисобига бойлигини кўпайтираётган подшо уйининг пойдеворини бузиб, томига ёпаётган одамга ўхшайди.\nХусрав ўз кунларини шундай тақсимлабди:\n— Шамол эсиб турган кун ухлаш учун жуда яхши, ҳаво булутли бўлса — шикор айни муддао, ёмғир ёғиб турса — май ичиш ва базми жамшидга не етсин, офтоб чарақлаб турган кун юмушлар билан шуғулланишга қулай.\n— Шоҳ қандай фазилатга эга бўлиши керак?\n— У билан гаплашсанг, — дебди Хусрав, — кўрасанки, шоҳ кўп нарсани билади, синаб кўрсанг, у ҳамма нарсани тушунишини сезасан, жаҳли чиққанда — кечиради, ғолиб келганда — асирларни қўйиб юборади, ачинганда тақдирлайди, берган ваъдасининг устидан чиқади, хўрланганларни ҳимоя қилади.\nБир подшоҳдан сўрашибди:\n— Шундай юксак мартабага эришувингда сенга нима ёрдам беради?\nУ шундай жавоб берибди:\n— Қудратли бўлишига қарамай, кечира билиш; қаттиққўл бўлишига қарамай, юмшай билиш; ҳатто ўзига нисбатан ҳам ҳамиша адолатли бўлиш; муҳаббат ва нафратда эса ўз фикрини ўзгартиришга имкон берувчи чегарани сақлай билиш.\nИбн ал-Мутазз ҳокимият ҳақида шундай дейди:\nҲокимият ҳаммадан кўра, ўзига яқинроқ турганга кўпроқ ташвиш келтиради, чунки оловга ким яқинроқ ўтирса ҳаммадан бурун ўша куяди.\nҲокимият ёрдамида қандай бойлик оласан? Қўрқоқ юрак, ҳорғин вужуд, дарз кетган иймон, холос.\nДенгизда сув жуда мўл, лекин у чуқурлиги билан хавфли; ҳокимият ҳам шундай: бу дунё улуғворлигини ким у билан тотса, у дунё изтиробларини ҳам бирга баҳам кўради.\nБадан жонсиз яшай олмаганидек, халқ ҳам ҳокимиятсиз яшай олмайди.\nСултон сенга қанчалик марҳамат кўрсатса, сен унга шунча кўп эҳтиром кўрсат.\nКим султон ҳузурида бўлишни лозим кўрса, ғоввос денгизнинг шўр сувига чидаганидек, у ҳам султон шафқатсизлигига бардош бериши керак.\nИймон шоҳни асрайди, шоҳ эса уни мустаҳкамлайди.\nТалотўп пайтида султондан ўзингни четроқ тут: зеро, денгиз сузувчига сокинлигидан ҳам хавфлидир, довул пайтида бу хавф янада ортади!\nБуюк Искандардан сўрашди:\n— Сен нима учун устозингни отангдан кўра кўпроқ ҳурмат қиласан?\n— Отам менга фоний дунёни бахш этди, устозим эса боқий дунёни…\nИскандарга форслар устига кечаси юриш қилишни маслаҳат беришди.\n— Мен ҳеч қачон ғалабани ўғирламайман, — деб жавоб берди у.\nИскандарга Доронинг қизига уйланишни таклиф этишди.\n— Мен отасини бўйсундирганим аёлга бўйсунмайман, — дея рад этди бу таклифни у.\nКасаллик — тўсатдан пайдо бўлган кексалик, кексалик эса табиий касалликдир.\nФойдали нарсадан кўпроқ егандан кўра, зарарли нарсадан камроқ еган маъқул.\nУчта ташвишдан қочиб қутулишнинг иложи йўқ. Булар — ялқовликдан вужудга келувчи қашшоқлик, ҳасаддан пайдо бўлувчи душманлик, кексалик туфайли зўрайгувчи касалликдир.\nУч нарсадан — султондан, касалдан ва аёлдан узоқроқ юрган маъқул.\nУч тоифа — касал, йўловчи ҳамда рўза тутгувчининг бадфеълини кечириш мумкин.\nИкки нарса — ёшлик ва саломатликнинг қадр-қиммати улар йўқотилгандан кейингина билинади.\nБузуржмеҳр айтибди: “Агар ҳаётдан қимматлироқ нарса бор бўлса, бу — сиҳат-саломатликдир; агар ўлимдан даҳшатлироқ нарса бўлса — бу касалликдир, агар ҳаётга тенг нарса бўлса, бу бойлик, ўлимга тенг нарса эса — қашшоқликдир”.\nИбн ал-Мутазз айтибди: “Ўлим — сенга қарата узилган ўқдир, ҳаёт эса ўша ўқ сенга етиб келгунга қадар бўлган лаҳзалардир”.\nРус тилидан Файзи Шоҳисмоил таржимаси.\n← Аввалги Аввалги Хуршид Нуруллаев. Олиб-сотар аёлнинг гапи (ҳажвия)\nКейинги → Кейинги: «Тафаккур» журналининг 2003 йил сонлари тўлиқ тўплами


Тошкент газ жўмрагини очди\nЎзбекистон Тожикистонга газ узатишни тиклагани айтилмоқда. Ҳафта бошида Тошкент қўшни республикага газ бермай қўйган эди.\nТожикистон ахборот агентликларининг билдиришича¸ 5 январ куни Тошкентда ўтказилган музокаралар натижасида Ўзбекистон ўз қўшнисига табиий газ узатишни қайта бошлаган.\n4 январ куни Ўзбекистон томони олдиндан огоҳлантирмай туриб Тожикистонга газ узатишни бутунлай тўхтатиб қўйганидан сўнг Тожикистон Бош вазири ўринбосари Муродали Алимардон бошчилигидаги Душанбе делегацияси 5 январ куни Тошкентга келган эди.\n“Тожиктрансгаз” давлат ширкати раҳбари Саидаҳмад Шарофиддиновнинг мухбирларга билдиришича¸ эришилган янги келишувга кўра¸ 2012 йилда Ўзбекистон Тожикистонга 200 миллион кубометр газ сотади.\nШарофиддиновнинг айтишича¸ жорий йилда Душанбе ҳукумати оладиган ўзбек гази нархи 2011 йилгига нисбатан арзонроқ бўлади. Ўтган йилнинг ноябр ойи охирига қадар Тожикистон ҳар минг кубометр ўзбек гази учун 285 доллардан тўлаган бўлса¸ декабрда бу нарх 311 доллар қилиб белгиланган. Ҳозирча 2012 йилги газ нархи жамоатчиликка ошкор қилинмади.\nЎзбекистон ҳукумати 2012 йилги газ келишувини имзолашни пайсалга солиб¸ 4 январдан Тожикистонни газсиз қолдирганидан сўнг президент Имомали Раҳмон Ислом Каримовга мактуб ëзиб¸ ундан вазиятга аралашишни сўради.\nЎзбекистон Тожикистонга табиий газ сотадиган ягона таъминотчидир.


Дocтoннинг ceвги дocтoни - Huquq.uz\nДocтoннинг ceвги дocтoни\n15:05 - 05.06.2020\nЁшлик – умрнинг баҳори. Бу даврда одам нималарни орзу қилмайди дейсиз. «Ўн саккизга кирмаган ким бор?..» деганларидай, навқирон даврга бағишланган куй-қўшиқлар, шеъру ғазаллар кўп.\nБу пайтда қилмишининг оқибатини ўйлаш, мулоҳаза қилиш ёки кимдандир фикр сўраш ёшлар учун ёт. Уларга насиҳат умуман ёқмайди. Ўз сўзини маъқуллатишга уринади. Албатта, ёшларнинг ҳаммаси шундай деган фикрдан йироқмиз. Лекин гуруч курмаксиз бўлмайди.\nДостон (исм-фамилиялар ўзгартирилган) бир неча йил аввал маҳалласида Мунира ва Зуҳра билан бир бегона қизни учратди. Ёш йигитнинг кўнглида нотаниш сулувга нисбатан илиқлик пайдо бўлди. Вақтни бой бермай эртаси куни Мунирани йўқлади.\n– Кечаги қиз ким эди?\n– Ҳа, Дилдорани сўраяпсанми? Тоғамни қизи бўлади.\n– Таништириб қўймайсанми?\n– Юрагингдан урдими?\n– Майли, эртага уйига бораман. Гапларингни етказаман. Агар рози бўлса учраштираман.\nДостон Дилдора билан учрашувни узоқ кутмади. Эртаси куниёқ учрашишди.\nДамни ғанимат билиб Достон қиздан телефон рақамини сўради. Дилдорага ҳам йигит маъқул келди шекилли, телефон рақамини берди.\nШундан кейин бу икки ёшнинг энг чиройли дамлари бошланди. Улар ҳар куни кўришишга уринар, мободо кўришолмаса телефонда суҳбатлашарди.\nШу ўринда Дилдоранинг кунда-кунора учрашувга чиқишига қаршилик қиладиган яқинлари йўқми деган савол туғилади.\nДилдоранинг отаси бошқа вилоятда эди, акалари эса шаҳардаги уйида туришарди. Кўпинча Дилдора уйда онаси билан қоларди. Баъзан онаси акаларидан хабар олишга кетган пайтлари Мунира билан Зуҳра Дилдоранинг уйига келиб ётишар эди.\nТинимсиз суҳбатлар, учрашувлар бора-бора йигит ва қизни бир-бирига ипсиз боғлади.\nШирин дамлар, ёқимли таассуротлар қолдирадиган онларимиз жуда тез ўтгандай бўлса, андуҳга бой дамларнинг бир лаҳзаси соатдай туюлади.\nДостон билан Дилдоранинг учрашиб юрганига ҳам икки йил бўлди.\nБир куни Достон совчи юбормоқчи эканини, ота-онаси рози бўлса уйланишини айтди.\n– Ҳозир вақти эмас. Отамсиз тўй қилмаймиз, – деди Дилдора йиғламсираб. Шундагина отаси туҳматга учраб қамалиб қолгани, ҳозир ҳам қамоқда эканини айтди. Йигит қизнинг отаси қайтишини кутиб, кейинроқ совчи жўнатишга рози бўлди.\nДилдора университет талабаси бўлди. Қиз дарсдан ташқари вақтини Достон билан ўтказарди. У билан истироҳат боғларини кезар, кинога тушар, бозор айланарди.\nДостон унга машина бошқаришни ўргатди. Дам олиш масканларидан ташқари зиёратгоҳлар ҳам уларнинг диққатидан четда қолмасди.\nОрадан йиллар ўтиб Дилдоранинг отаси уйга қайтди. Достон яна совчи юбормоқчи бўлди. Бу гал ҳам қиз уни фикридан қайтарди. Оиласи моддий жиҳатдан қийин аҳволда эканлиги, тўй қилишга шароити йўқлигини яшириб ўтирмади.\nҚиз Достондан ҳеч сир яширмасди, ўрталаридаги муносабат ҳам самимий эди. Достон уни тушунди ва яна кутишга қарор қилди. Яна йил ўтди.\nНиҳоят, йигитнинг орзиқиб кутган кунлари келди. Оиласидагилар Дилдорани сўраб борди. Афсуски, Достоннинг йиллаб кутгани сароб бўлиб чиқди. Бир неча марта борган совчилар кайфиятсиз қайтаверди.\n– Нимага совчиларга йўқ дейишди? – Достон жиғибийрон бўлиб Дилдорадан сўради.\n– Сабабини онамдан сўранг, мен билмайман, – деди Дилдора.\nУларнинг ўртасидаги муносабатлардан қизнинг онаси яхши хабардор эди. Чунки ўртадаги олти йиллик муносабатни яшириб бўлмас, уларнинг яқинлигини бутун қариндош-уруғлар, ёр-дўстлар биларди. Достон аёл билан гаплашди.\n– Акалари норози бўлишаяпти.\n– Нимага қаршилик қилаяпти? Мендан ё оиламдан камчилик топдими?\n– Йўқ, бундай хаёлга борманг, ҳеч кимдан кам жойингиз йўқ, – деди аёл. – Ўғилларим билан гаплашиб кўрай, рози бўлса кейин совчиларни жўнатасиз.\nШундан сўнг совчиликка қатнайвериб чарчаган ота-онаси, Достонга «у қизни сенга бермайдилар барибир» дейишди.\nДилдора билан учрашиб, ота-онасининг қарорини айтди.\n– Сабр қилиб туринг, уйдагиларни ўзим кўндираман, – деди Дилдора йиғлаб.\nДостон ундан воз кечолмади. Ота-онасининг гапи ерда қолса-да, «шундан бошқасига уйланмайман» деб туриб олди.\nОрадан икки ҳафталар ўтиб, Дилдора Хуршид деган йигит қўнғироқ қилаётганини айтди.\nДостон у билан кўришди.\n– Нимага Дилдорага телефон қилаяпсан?\n– Унга уйланмоқчиман.\n– У сенга тегмайди. У менинг қизим, анча йилдан бери гаплашиб юрамиз, – деди Достон. Гапларига ишонмаган Хуршидга Дилдора билан бирга тушган расмларини кўрсатди.\nШундан сўнг Хуршид орадан чиқди.\nЁз келиб дарслари тугаган Дилдора қишлоққа қайтди. Қишлоқда доимгидек бир неча марта учрашишди, орзу-ҳавасларга берилиб, тўйни куз ойларида ўтказишни келишиб олишди. Шундай кунларда қиздан ҳеч хабар бўлмай кетди. Қўнғироқлари, хабарлари жавобсиз қолаверган Достон тунда Дилдорнинг уйига бориб чақириб олди.\n– Тинчликми, телефон ҳам қилмайсан?\n– Акаларим сизга қарши, – деди қиз. – Мен уларга айтолмайман, отамдан ҳам қўрқаман.\nШу пайт Дилдоранинг онаси ҳовлига чиқди. Йигит гаражга яширинди. Бироқ аёл сезиб қолди. Шунда Дилдора онасига Достон келганини айтди.\n– Чиқ гараждан, нимага келдинг? – деди она.\n– Сизлар нега қаршилик қилаяпсиз? Агар бермасангиз барибир Дилдорани олиб қочиб кетаман, – деди Достон қатъий.\nШу пайт қизни кўтариб, олиб кетмоқчи бўлди. Аёл унга яхши гапириб уйига жўнатиб юборди.\nКейинги кун қизнинг онаси Достоннинг бувиси олдига келиб, ундан шикоят қилиб кетди.\nШунча йилдан бери оиласидагиларнинг қаршилигига қарамай, ундан воз кечмаган Дилдорада охирги пайтлар ўзгариш бўлганини йигит сезди. Ундаги бу ўзгаришларни ўзича тахмин қилиб кўрди. Аммо ҳеч нимани тушонолмай ғазаби келарди.\nКўп ўтмай Хуршид яна совчи юборганини эшитиб, у билан кўришди:\n– Ўртамиздаги муносабатларни билардинг-ку, нимага яна совчи юбординг?\n– Менга фарқи йўқ. Муносабатларингиз мени қизиқтирмайди, – деди у.\nШундан кейин Достон Дилдора билан кўришишга, боғланишга роса ҳаракат қилди. Лекин кўришолмади, гаплашолмади ҳам. Ўз ёғига ўзи қовурилиб, ҳеч қаёққа сиғмай юрди.\nБир куни тушлик қилиб, ишга кетаётган Достон йўл-йўлакай бозорга кириб чиқди. Шу пайт йўл четидаги йўлакда Дилдора билан Хуршидни кўриб қолди. Рашк ўти аъзои баданини куйдирди. Ўзини камситилгандай, масхаралангандай ҳис қилди. Хуршидни жиддий қўрқитиб қўйиш учун машинасидаги пичоқни олиб, уларга яқинлашди.\nУнга Хуршид пешвоз чиқди.\n– Бу бола билан нима қилиб юрибсан? – бақирди у қизга. – Қоч, гапим бор шу қизда, – деди олдини тўсаётган Хуршидга.\n– Менинг хотинимда қанақа гапинг бўлиши мумкин? – деди Хуршид.\nДостон бу гапдан ақлу ҳушини йўқотди.\n– Қанақасига сенинг хотининг? Бу менинг севган қизим, олти йилдан бери гаплашиб юраман.\n– Ҳали эшитмадингми, хабаринг йўқми? Энди Дилдора менинг хотиним. Биз унаштирилдик!\nДостон бу гапдан ёниб кетди.\n– Ҳали тўй бўлмасдан қандай хотининг бўлади? Бу бола нима деяпти, ғуруринг қани, виждонинг борми? – бақирди Дилдорага.\n– Хуршид ака, бунинг ҳали хабари йўқ шекилли? – деди Дилдора беписанд.\nУнинг ҳеч нима бўлмагандек туриши Достонга оғир ботди.\n– Унаштирилдик, яқинда тўй, – тасдиқлади Хуршид ҳам.\n– Ҳеч қандай тўй бўлмайди, – деди Достон тишини ғижирлатиб. Энди у шок ҳолатига тушиб бўлганди.\n– Нимага бўлмас экан, тўй бўлади, – дея йигит ва қиз беписанд йўлида давом этди.\nШунда Достондаги алам, қаҳр, рашк, изтироб қайнаб чиқди, у ўзини бошқаролмай қолди: Хуршидни бошига бир уриб йиқитди. Кейин ўзи севиб шунча йил ардоқлаган қизга бўлган муҳаббати бир лаҳзада нафратга айланди. Қизни тутиб олиб пичоқ санчаверди… Қизни ҳимоя қилмоқчи бўлган Хуршидга ташланди, уни ҳам жароҳатлади. Катта кўчада бирдан қий-чув бўлиб кетди. Одамлар Достонни маҳкам ушлаб олишди. Дилдора шу ернинг ўзида вафот этди.\nНавбатдаги севги достони шундай фожиа билан якун топди. Бу воқеада кимлардир ўзини айблар, лекин энди афсусдан фойда йўқ. Достон хато қилганини панжара ортида узоқ ўйлаб кўради, пушаймон қилади. Бир лаҳзалик жаҳл ҳаётини остин-устин қилиб юборганига баҳо беради. Ота-оналар ҳам фарзандлар тарбиясидаги бўшлиқни энди кўра бошлашади. Лекин энди жуда кеч…\nСуд ҳукми билан Достон 21 йил муддатга озодликдан маҳрум қилинди.\nЭҳтимоллар кўп, хулоса қилиш ўзингиздан.\nБош прокуратура бошқарма АМИБ


“Одам интилиб яшаши керак экан”: фарғоналик Зарифа Охунжонова ёрдам қўлини чўзган барчадан миннатдор\nKUN.UZ таҳририятининг Қўқон шаҳрига сафари чоғида ушбу шаҳарда истиқомат қилувчи Зарифахон Охунжонованинг бир қизи билан оилавий можаро сабаб кўчада қолиб кетгани, Ўзбекистон туманидан ижарага уй топиб, яшаш шароити йўқ ҳолда қолгани хақида хабар берилганди.\nТаҳририят яхши ният билан хайрия акциясини ҳам ташкил этди. Ўтган давр мобайнида яхши одамларнинг ёрдами билан ушбу оилага кўмак берилди. Сайтда чиққан мақоладан сўнг Қўқон шаҳар ҳокимияти оилани уй билан таъминлади. Хайриядан тушган маблағлар эса уларнинг яшаш шароитини яхшилашга сарфланади. KUN.UZ сайти мазкур маблағларни топшириш учун Зарифахон опанинг хонадонида бўлди.\n“Сизларнинг ёрдамингиз билан шунча ғамхўрлик кўрсатишди. Менга кўмак қўлларини чўзган барча инсонларга катта раҳмат, ҳамма ниятларига етишсин. Шу кунларга етишганимга раҳмат. Бу ердаги қўшниларим жуда яхши экан. Хабар олиб туришибди. Лекин жуда тинч, яхши жой экан. Одам интилиб, яхши кунлар албатта келади, деб яшаши керак экан. Қизимга ҳам ҳар доим шуни айтаман. Ўтган кунларни энди эслама, дейман. Очиғи, буларнинг бари мўъжизага ўхшайди. Икки кунда уй олиб беришларига ишонмагандим. ”, - дейди Зарифахон опа кўзидан сизиб чиқаётган ёшларни артар экан.\nОпанинг қизи сўзларига кўра, ишлаб чиқариш билан шуғулланишни режалаштирган. “Чеварчиликни ўргансам, шу соҳада бирон нарсани ишлаб чиқараман. Балки, кичик тикув цехини очишга ҳаракат қиларман. Буларнинг барини ўқишни битирсам амалга оширишни мўлжаллаганман”, - дейди Зарифахон опанинг қизи.\nЭзгу, хайрли ишлар давомли бўлсин. Бу каби ишлар ўзбек халқининг фазилатидир. Хайрия акциясида иштирок этган барча юртдошларимизга миннатдорчилик билдирамиз.\nШунингдек, Зарифахон опа ва унинг қизи паспорти масаласини ижобий ҳал қилишга ёрдам берган ҳамда қизнинг ўқиши билан боғлиқ муаммони ҳал қилиб беришга ҳаракат қилаётган Қўқон шаҳри ҳокимлигидан ҳам миннатдормиз.\nБундан ташқари, август ойида опанинг ҳолидан хабар олган ва унга ногиронлик аравачасини тақдим этган Mehrob.uz сайти ходимларига ҳам катта раҳмат!


Туркманистон аҳолиси президентнинг навбатдаги китобини сотиб олишга мажбурланмоқда\nТуркманистонда Президент Гурбангули Бердимуҳамедов китобларини аҳоли орасида тарғиб қилиш ва тарқатиш бўйича навбатдаги кампания бошланди. Ҳокимият давлат хизматчилари ва талабалар ўртасида яқинда, мамлакат мустақиллигининг 30 йиллиги муносабати билан нашр этилган китобни тарқатмоқда.\nПрезидентнинг «Мустақиллик — бизнинг бахтимиз» номли китоби Туркманистон давлат муассасалари ва корхоналари ходимлари ҳамда талабалар томонидан сотиб олиниши керак.\nБундан ташқари, алоҳида ҳудудлар ҳокимияти президент ижодини тарғиб қилиш мақсадида аҳолини рағбатлантириш чораларини кўрмоқда.\nОзодлик мухбирларига кўра, хусусан Лебапда, маданият арбобларига давлат раҳбарининг янги ижодини мадҳ этувчи мусиқий асарлар яратиш топширилган. Ғолибларга мукофот ваъда қилинган, улар давлат мустақиллигининг навбатдаги юбилейида тақдим этилади.\nАйни пайтда Лебап университетларида талабаларга президентнинг янги китобини ёддан ёд олиш тавсия этилади. Рағбатлантириш сифатида талабаларга 100 манат пул мукофоти ваъда қилинган (Туркманистон Марказий банки курси бўйича 28,5 доллар).\nДавлат матбуоти хабарига кўра, китоб учта тильда — туркман, инглиз ва рус тилларида нашр этилган ва мамлакат мустақиллик йилларида эришган ютуқларига бағишланган.\nБу Гурбангули Бердимуҳамедов томонидан шу йили нашр этилган иккинчи китоб. Шу йилнинг май ойида мамлакат пойтахтининг 140 йиллигига бағишланган «Ашхободнинг оқ шаҳри» китоби нашр этилди.\nТуркманистон Президенти Гурбангули Бердимуҳамедов 15 йиллик ҳукмронлиги даврида 60 дан ортиқ китоб чоп этди. Китоблар турли мавзуларга эга ва тизимли равишда нашр этилади. Анъанага кўра, китобларни нашр этиш байрам ва тадбирларга тўғри келади.\nГурбангули Бердимуҳамедов томонидан нашр этилган китобларнинг мавзулари, шунингдек, отчилик, итчилик, туркман анъаналари, гиламлар, чой ва доривор ўсимликлардир.\nГурбангули Бердимуҳамедов ўз асарларини нашр этишдан гонорарни қурбонлик — садақага ўтказишини бир неча бор таъкидлаган. Шу билан бирга, мамлакат расмийлари ва давлат оммавий ахборот воситалари давлат раҳбарининг китоб сотиб олиши учун аҳолидан мажбуран маблағ йиғилиши ҳақида гапирмайди.\nПрезидент китобларидан ташқари, Туркманистонда президент Гурбангули Бердимуҳамедов портретлари мунтазам тарқатилади. Бердимуҳамедовнинг тасвирлари йилига бир неча марта давлат муассасаларида ходимлар ва талабалар ҳисобидан янгиланади.\nОзиқ-овқат инқирози ва коронавирус авж олган пайтда, мамлакатнинг айрим ҳудудларида президентнинг портретлари озиқ-овқат учун «юк» сифатида амалга оширилди.


- Мени ўраб қўйинг, мени ўраб қўйинг, — дедилар. Хадича розияллоҳу анҳо нима воқеа юз берганини сўраганларида:\n- Ё Хадича, ўзимдан қўрқдим, - дедилар. Суюкли завжалари эса эътимод ва ишонч билан:\n- Йўқ, Аллоҳ сизни ҳеч қачон шарманда қилмайди. Сабр қилинг, балки бу ҳодиса бир хушхабардир. Чунки сизнинг тўғрисўз ва ҳалол инсон эканингиз ҳаммага маълум. Умид қиламанки, сиз бу умматга пайғамбар бўласиз, — дедилар. Сўнгра маслаҳат сўраб, амакиваччалари Варақа ибн Навфал ҳузурига бордилар. Варақа Расулуллоҳ соллаллолоҳу алайҳи ва салламдан воқеа тафсилотини эшитгач:\n- Муборак бўлсин, эй Муҳаммад (соллаллолоҳу алайҳи ва саллам). Бу Мусо алайҳиссаломга тушган фаришта Номусдир. Муҳаққақ сен бу умматнинг пайғамбари бўлибсан, - дея нидо қилди. Бу хушхабарни эшитган Хадича розияллоҳу анҳо дарҳол имон келтирди. Аллоҳга ва унинг Расулига имон келтирган, Аллоҳ оятларини тасдиқлаган илк инсон ва илк мусулмон аёл Ҳазрати Хадича бинти Хувайлид розияллоҳу анҳо бўлдилар. Расули Акрам алайҳиссаломни энг қийин вазиятларда қўллаб-қувватлаган, машаққатларга тўла ҳаётида доимо Набий соллаллолоҳу алайҳи ва салламнинг ёнидан айрилмаган аёл ҳам Ҳазрати Хадича розияллоҳу анҳо эдилар. Расулуллоҳ соллаллоҳу алайҳи ва саллам:\n- Ё Хадича, оламларнинг Роббиси Аллоҳ таолодан Жаброил (алайҳиссалом) сенга салом келтиряпти, — дедилар. Хадича розияллоҳу анҳо:\n- Салом Аллоҳга бўлсин. Салом Ундан келади ва Унга қайтади, Жаброил (алайҳиссалом)га ҳам салом бўлсин, - дедилар. Шу кундан эътиборан Расулуллоҳ соллаллоҳу алайҳи ва саллам барокатлар ва машаққатларга тўла бўлган янги бир ҳаётни бошладилар.\nДругие материалы в этой категории: « Сиз қайси тоифадасиз?\tБахтли яшаш омили »


Kutubxona - Mark Tven. Antiqa qurbaqa (hikoya) / Kiril\nSiz shu sahifadasiz: Mark Tven. Antiqa qurbaqa (hikoya) / Kiril\nМуаллиф Марк Твен\nАсар номи Антиқа қурбақа (ҳикоя)\nТаржимон Ўроқ Равшанов\nАнтиқа қурбақа (ҳикоя)\nЖим Смилей гаров ўйнашни жуда ёқтирарди. Ит уриштирса ҳам, хўроз уриштирса ҳам дарров гаров боғлайди. Деворда иккита қуш кўрса ҳам: «Қайси бири олдин учиб кетади?», деб гаровлашаверади.\nБир куни Жим Смилей қурбақа тутиб олди ва: «Мен уни қўлга ўргатаман», деди. Қурбақасига Даниел Вебстер деб от ҳам қўйди. У қурбақаси билан фахрланар, уни кичкина қутичада сақлар, гоҳо қўшни қишлоқларга қурбақа пойгаларига олиб борарди.\nДаниел Вебстер уқувли чиқиб қолди. Смилей уни узунликка сакрашга ўргатди. Вебстер барча қурбақалардан узоққа сакрайдиган бўлди. Бироқ Жим Смилей жуда содда одам эди. Кунларнинг бирида бир ажнабий қутича ушлаган Смилейни йўлда учратиб:\n— Қутичангизда нима бор?—деб сўради.\n— Қурбақа,— деб жавоб қилди Смилей. Ажнабий Даниелни қўлига олди, уни айлантириб томоша қилди, сўнг оҳиста сўради:\n— Айтинг-чи, у қандай каромат кўрсата олади?\n—Ҳм,— деди Смилей,— ягона каромати шуки, у бу яқин-атрофдаги истаган қурбақангизни узунликка сакрашда ортда қолдиради. Гаровга қирқ доллар тикиб айтаманки, у сакраш бўйича чемпион бўлади.\n— Мен бир мусофирман,—дея жавоб берди йигит,— кўриб турибсизки, қурбақам йўқ. Қурбақам бўлганида сиз билан гаров боғлашардим.\n— Э, бу жуда осон,— деди Смилей хурсанд бўлиб.— Қутичамни ушлаб туринг, ҳозир мен сизга қурбақа тутиб келаман.\nАжнабий йигит қутичани олди, чўнтагидан қирқ дол-лар чиқариб, Смилейнинг долларига қўшди ва ўтириб кута бошлади. Смилей кўздан йўқолгач, Даниелни қу-тичадан олди-да, оғзини сочма ўққа тўлдириб, ерга қўйди. Бу орада Смилей қурбақа топиб келди.\n— Қани,— деди ажнабийга,— қурбақангизни Да-ниелнинг олдига қўйинг-чи. Олди оёқлари манави чизиқда турсин. Ҳа, балли. Учгача санайман: бир, икки, уч. Олға!\nУлар қурбақаларнинг орқасига туртишди. Янги тутилган қурбақа чиройли сакради. Даниел эса фақат елкасини учириб қўйди, холос. Ажнабий йигит пулни олиб жуфтакни ростлади. Смилей хайрон эди: «Нега қурбақам сакрамади-а?» У Даниелни бўйнидан ушлаб кўтардию қичқириб юборди:\n— Уҳ, намунча оғир бўлмаса бу?..\nДаниелнинг оёғини осмондан қилганди, оғзидан бир ҳовуч сочма ўқ тушди. Буни кўриб Смилей ҳамма гапга тушунди. Қурбақани итқитиб, йигитнинг кетидан чопди. Бироқ унинг қораси ҳам кўринмасди.\n"http://www.kutubxona.com/wiki/index.php?title=Mark_Tven._Antiqa_qurbaqa_(hikoya)_/_Kiril&oldid=11186" dan olindi


Муниса Ризаеванинг онаси: Қизим 10 сўм пул топса, 15 сўмини яхшиликка сарфлайди » Ўзбекистон янгиликлари – Zamin.uz\nАввалига фарзандининг санъаткор бўлишига қарши чиққан Avalon компаниясининг бош директори Дилором Бўрихўжаева уч қизи ичида энг меҳрибони Муниса Ризаева эканлигини қайд этди. Бу ҳақда «Бекажон» газетасига асосланиб «Дарё» нашри хабар беради.\n«Қизларим орасида энг меҳрибони Муниса, – деди Дилором Бўрихўжаева. – У ҳар куни нафақат дадаси ва мендан, балки барча яқинларидан хабар олиб туради.\n10 сўм пул топса, 15 сўмини яхшиликка сарфлайди. Ногиронлар уйларига бориб туради. У ерда оғир касаллика чалинган қизчани яхши кўриб қолганди. Ундан ҳамиша хабар олиб турарди, афсуски, қизча оламдан ўтди. Муниса жуда қаттиқ хафа бўлди, бир неча кун ўзига келолмади.\nБир сўз билан айтганда, Муниса доим одамлар орасида».\n15:11 (ВИДЕО) Муниса Ризаева ўғриларни тутди


Factcheck.kg Жапаров «Кабар»га берган интервьюсида ёлғон маълумот бериб, манипуляция қилганини ёзди - ҚИРҒИЗИСТОН ЯНГИЛИКЛАРИ\nFactcheck.kg нашри президент Садир Жапаровни «Кабар» миллий ахборот агентлигига берган интервьюсини таҳлил қилди. Фактчекерлар суҳбат вақтида ёлғон маълумот айтилиб, айрим фактлар манипуляцияланганини аниқлашди. Гап нима ҳақда?\nПрезидент: аслида мен дабдабали ҳаётга кўнмаганман. Бундан кейин ҳам бунга интилмайман.\nЖурналистлар президентнинг бу сўзини ёлғон деб ҳисоблашади. Улар Жапаров қирғизистонликлар учун қиммат деб саналган кийим кийиб бир неча марта жамоатчилик олдига чиққанини эслатишди. Масалан, февралда деярлик 6 минг долларлик куртка кийган президент Ўш бозорини айланиб, сотувчилар билан учрашган.\n«Жапаров кийган кийимларнинг бирини кийгиси келган қирғизистонликлар ўрта ҳисоб билан 5-20 ойлик маошини сарфлаши керак», — деб таъкидлайди Factcheсk.kg.\n«Келажак авлод учун»\nПрезидент: Аслида ҳар бир қабул қилинган қарорларим, қилган ишларим келажак авлодга мерос бўлиб қолсин деб қиляпман.\nПрезидент бу билдирувни «Иссиқкўл» меҳмонхонаси ўрнига қурилувчи президентнинг янги девони ҳақида сўзлаётиб айтган. Жапаровнинг айтишича, янги бинонинг қурилишига бюджетдан пул сарфланмайди — бироқ инвесторларга Бишкекнинг жанубидан ажратилган 16 гектар ер берилади.\nFactcheсk.kg президент ўз сўзида «Лингвопропаганда» деб аталган манипуляцияни қўллаган деб ҳисоблашди.\n«Манипуляциянинг бу тури “Лингвопропаганда” деб аталади. Унда манипулятор маълумотни ўзгартириш ва/ёки аудиторияга эмоционал таъсир қилиш учун бадиий ёритишнинг турли воситаларидан фойдаланади», — деб билдирди нашр.\nПрезидент: Бишкекнинг маркази автотирбандликларга тўлиб кетди. Олдин Москвада тирбандликда икки-уч соат турасан дердик. Ҳозир бизнинг Бишкек ҳам қолишмайди. Шунинг учун биз фақатгина президент биносини эмас, бутун вазирликларни ҳам юқори томонга кўчирамиз. Барча вазирлар бир бинода ўтиришади.\nFactcheсk.kg Жапаров бу ерда ҳам фактларни ўзгартирган деб ҳисоблайди. Журналистлар Бишкекдаги тирбандлик давлат органларининг жойлашишига боғлиқ эмаслигини, бунга ҳар йили ортиб бораётган яшовчиларнинг сони, жамоат транспортини камайиши, шахсий машиналарнинг кўпайиши, амалдорлар ҳамда президент кортежи сабаблигини эслатишди.\n«Манас» аэропорти ҳақида\nПрезидент: Ўтган йили “Манас” аэропорти 4 миллиард 4 миллион сом соф даромад берди. Олдин соф даромад бергани 2019-йили бўлган экан. 1 миллиард 800 миллион сом берибди. Биз у ердаги коррупцияни йўқ қилгандик, бу йил мана 4 миллиард даромад бермоқда.\nFactcheсk.kg бу ердаги фактларни ўзгартириш бор деб ҳисоблашади. Улар 2021-йилнинг июлида «Манас» аэропортининг матбуот хизмати 6 ойда тарихда рекорд даромад топганини эълон қилганини эсга солди. Унда даромад коррупция схемалар йўқлигидан эмас, янги авиакомпаниялар жалб қилиниб, ички рейсларнинг сони кўпайганидан ўсган деб тушунтиришган.\n«ОАВга босим ҳақида\nПрезидент: Қирғизистонда ОАВга ҳеч қандай босим йўқ.\nFactcheсk.kg буни ёлғон деб аташти. Журналистлар бунда «Медиа Полиси Институти» жамоат жамғармасининг мониторингига таянишди. Мониторингда Қирғизистонда сўз эркинлигининг ҳолати охирги 1,5 йилда давлат босимининг кучайиши сабаб ночорлашмоқда деб хулоса келиб чиққан.\n«Ўрганилган вақтда жиноий қонунлар ҳукуматни танқид қилганларга ва бошқача фикрлаганларга босим кўрсатиш учун фаол қўлланилган. Сўз эркинлигини чеклаган янги қонунлар ва ҳуқуқий актлар ҳам қабул қилинган», — дейилади маълумотда.\n«Клооп»нинг таҳлилига кўра, Қирғизистонда ОАВга босим кучаймоқда. Журналистлар тажовуз, босим, таҳдидларга учрайди, фаолиятига тўсқинлик қилишади. ОАВга босим кучайганини «ПолитКлиника»нинг дата-анализи ҳам тасдиқлайди.\n«Бош прокуратуранинг маълумотига кўра, 2010-йилдан 2022-йилгача журналистларга ва ОАВга нисбатан ўн уч жиноий иш қўзғалган. Уларнинг ярмидан кўпи охирги икки йилда очилган», — дейилади журналистларнинг мақоласида.\nПрезидент: Айрим бузуқи медиа вакиллари ўз қилмишларига жавоб бермай, қутилиб кетиш учун «вой мени қамашяпти» деб бақириб, чиқаётганлари бор. Улар – ёки қилмишлари бор ёки суриштирувчи журналист бўлволиб, ёлғонларнинг барини бир кишига чаплаганлар.\nFactcheсk.kg бу ҳам манипуляция дейди. Улар Жапаров Қирғизистонда сиёсатчиларга ва журналистларга таъқиб бўлмаслигини, ўлка аввалгидай демократик давлат бўлиб қолаверишини, унда сўз эркинлиги ва ОАВ ходимларининг хавфсизлиги сақланишини бир неча марта билдирганини эслатишди.\n«Энди ҳар бир журналистнинг шундай суриштируви бўлса, текширинглар. Мен коррупцияни текшириш бўйича сизларга сўз беряпман. Бирорта ҳам журналистнинг коррупцияни фош қилган материали эътиборсиз қолмайди», — деб билдирган Жапаров 2020-йилнинг 10-октябрида.\nЎтган йилнинг 5-ноябрида маълумот ва матбуот куни муносабати билан Садир Жапаров журналистларнинг саволарига жавоб бераётиб, журналистларни ҳеч ким камситиб, таъқиб қилмайди деб билдирган. У ОАВни судга бермаслигини ҳам айтган. Бироқ ҳукумат ОАВга босим ўтказишни давом эттирмоқда — жиноий ишлар қўзғалиб, айрим ОАВга президент очиқ танқид билдириб, журналистларнинг ижтимоий тармоқдаги аккаунтларини бузиб кириш ҳаракатлари бўлмоқда.\nПрезидент: [Митингларга] ҳеч ким чеклов қўймади. Горький боғига бориб истаган куни истаганча митинг қилинглар. Биз шунчаки элчиликлар олдига борманглар деяпмиз. Маданият деган нарса бўлиши керакда.\nFactcheck.kg 1-апрелда пойтахтнинг туман судари Бишкекнинг Ички ишлар бошқармасини тинч йиғилишлар ҳақидаги чиқарган қарорини қонуний деб топганини эслатишди. Тақиққа Ала-Тоо майдонидаги расмий тадбирлар кирмайди.\nКонституциянинг 39-моддаси ҳар бир фуқарони тинч йиғилишларга эркин чиқишини кафолатлайди. 1-апрелда Садир Жапаров фуқароларни элчилик олдига митингга чиқмасликка чақирган, бироқ акцияларни Горький паркида ўтказишга рухсат берган. 2-апрелда Горький боғига «Путинизмга» қарши митингга чиққанларни ушлаб кетишган. Бироқ суд ишнинг барини ёпган, сабаби митинг иштирокчилари қонун бузишган эмас.\nҚариндошларини раҳбарлик лавозимларига тайинлаш бўйича\nПрезидент: Митингларга қарши эмасман. Чиқаверишсин. Бироқ мени қулатамиз дегандай, мен ичиб-еб, қариндошларимни вазир, губернатор қилган бўлсам ёки яқинларим давлат ишларига аралашган бўлса, унда мени қулатамиз дейишса ярашади.\nFactcheck.kg нашрининг журналистлари буни манипуляция дейишади. Улар президентнинг қариндошлари раҳбарлик хизматларида ишлаётганини эслатишди.\n2022-йилнинг мартида Temirov LIVE’нинг суриштирувчи журналистлари президент қудаси Алмазбек Акматовни Ҳисоб палатасининг раиси қилиб тайинланганини аниқлашган.\nTemirov LIVE’нинг журналистлари президентнинг бошқа қудалари ҳақида ҳам суриштирув қилишган: Таштанбек Каймазаров, Айдар Адилбеков ва Турусбек Тумонбаев.\n2020-йилдаги октябрь воқеасидан кейин Жапаров Каймазаровни Давлат миграция хизматининг директори, Айдар Адилбековни «Шарқий электр» бошчисининг ўринбосари қилиб тайинлаган. Турусбек Түмонбаев «Унаа» давлат ишхонасининг директори бўлган. Журналистларнинг Тумонбаевни коррупция ишлари ҳақидаги суриштируви чиққандан кейин у ишдан бўшатилиб, бироқ жавобгарликка тортилмаган.\nТүмонбаев билан қариндошлик алоқаси борлигини президент ўзи ҳам 2021-йили октябрдаги матбуот анжуманида тасдиқлаган. У Тумонбаевни «бу бўйича тушунмовчиликлар бўлмаслиги учун» бўшатганини билдирган. Бунгача президент қариндошларини давлат хизматларига тайинлашга «тўғри келганини» билдирган.«5-октябрда ўлкадаги ҳолат 2010-йилдаги ҳолатга ўхшаб тартибсиз эди. Шундай оғир вақтда давлатдаги коррупционерлар ташқарига пулни олиб чиқиб кетмасин деб кадр тайинлашларини зудлик билан амалга оширдик. Ўзим билган одамларни муҳим лавозимларга тайинладим. Тахминан 20га яқин давлат ходимларини тайинладим. Уларнинг орасида икки қудам ҳам бор экан. Бироқ президент сайлови битгандан кейин мен ваъда берганимдай ҳоким, губернатордан тортиб барча давлат ходимлари очиқ танлов асосида тайинланади», — деган у 2020-йили.\nЖапаровни аҳолининг нечи фоизи қўллайди\nПрезидент: Ҳозирча халқнинг 80 фоизи мени қўллаётганини биламан. Бу фоиз менинг президентлик муддатимда кўпаймаса, камаймайди. Мен озайишига йўл бермайман.\nFactcheck.kg буни ёлғон деб ҳисоблайди. Журналистлар халқаро Республика Институтининг (IRI) сўровномасига таянишган. Биринчи сўров 2021-йилнинг февраль ойи охирида, мартнинг бошида ўтказилган. Бу вақтда Садир Жапаровга саволга жавоб берганларнинг 38% ишонган, «Ҳеч кимга ишонмайман» варианти 27%ни тузган. Текширувга ўлка бўйича 1210 одам қатнашган.\nИккинчи сўров 2021-йилнинг июлида ўтказилган. Унга 1211 қирғизистонлик қатнашган. Сўровнинг натижаси бўйича Жапаровга сўралганларнинг 32% ишонган.\nРайимбек Матраимов ҳақида\nПрезидент: [Матраимовни] қамамадикми. Қамаб, 2 миллард 150 миллион сом пул ундирдик. “Элдорадо” деган савдо марказини олдик. Элита 10 квартирасини олиб, Давлат ипотека компанияси орқали халққа тарқатдик […] қўлида бор нарсасини, икки миллиарддан ортиқ пулини олгандан кейин чиқардик.\nФактчекер журналистлар буни ёлғон деб ҳисоблашади.\nМХДҚнинг ходимлари Матраимовни 2020-йилнинг 20-октябрида қўлга олишган. Махсус хизмат маълумотига кўра, Матраимов ва бошқа хизмат ходимлари 2016-йилдан бери давлат божхона тизимида коррупция схемасини йўлга қўйишган. Бироқ ўша куни Матраимов уйига чиқарилгани маълум бўлган. МХДҚ собиқ божхоначи тергов билан келишиб, 2020-йилнинг охиригача давлат ғазнасига 2 млрд сом тўлашга ваъда берганини билдирган.\nЖапаров кейин сиёсий қарор қабул қилганини, шу сабаб Матраимовни бўшатишганини айтган. Бироқ Матраимов белгиланган муддатда 2 млрд сомни тўлашга улгирмаган. Бироқ ўтган йилнинг декабрида МХДҚнинг бошчиси Камчибек Ташиев Райимбек Матраимов давлатга 2 млрд сом қайтарганини билдирган. Унинг катта қисмини 1,4 млрд сомни Молия вазирлиги ҳисобига ўтказган, қолган сумманинг ўрнига савдо марказини ва тўққиз квартирасини берган.\nБироқ «Клооп»нинг журналистлари, OCCRP, Bellingcat ва «Азаттык радиосу» Матраимов эски уйлардан квартираларни улгуржи сотиб олиб, бюджетга келтирилган зарар шрнига 2 млрд сом тўлаш ҳақида тергов билан келишиш учун давлат ҳисобига ўтказганини аниқлашган.\n2021-йилнинг февралида Бишкекнинг Биринчи май туман суди Матраимовни коррупцияда айбдор деб топиб, 260 минг сом жарима солган. Суд бу қароорни божхона хизмати раисининг собиқ ўринбосари тергов билан келишишга рози бўлиб, коррупция ҳаракатларини тан олгани учун чиқарган.\n«Клооп» билан OCCRP 2021-йилнинг 22-апрелида, ҳукмдан бир неча ой ўтгандан кейин Матраимов Бишкекдаги Эркинлик бульварида жойлашган, томида тожи бор элитали уйдан янги пентхаус сотиб олганини аниқлаган.\nПентхаус қанчага олингани маълум, бироқ шу уйнинг пастки қаватидаги майдони 230 кв метр бўлган шундай уйнинг нархи 200 минг доллар туради.\nАввалги мақолаҚирғиз-тожик чегарасидаги энг йирик қуролли жанжалга бир йил. Хронология\nНавбатдаги мақолаЎш шаҳрида таъмирдан чиқарилган кўча сайлгоҳ фойдаланишга берилди


Ўзбекистон валюта курслари: доллар яна кўтарилди - 21.01.2019, Sputnik Ўзбекистон\nЎтган ҳафтада доллар курси 19,11 сўмга кўтарилиб, 8 356,18 сўм ташкил қилганди. 21.01.2019, Sputnik Ўзбекистон\nЎтган ҳафтада доллар курси 19,11 сўмга кўтарилиб, 8 356,18 сўм ташкил қилганди.\nТОШКЕНТ, 21 янв – Sputnik. Ўзбекистон Марказий банки хорижий валюталарнинг сўмга нисбатан 22 январдан бошлаб янги қийматини белгилади.\nДоллар курси ўтган ҳафтага нисбатан 22,00 сўмга кўтарилиб, 8 378,18 сўм ташкил қилди.\nЕвро курси эса 63,58 сўмга камайиб, 9 518,45 сўмни ташкил қилди.\nРоссия рубли 1,36 сўмга ошди ва 126,33 cўмни ташкил қилди.


Ўзбекистоннинг ЕОИИга қўшилиш масаласи очиқлигича қолмоқда — Содиқ Сафоев — KMODS\nPosted on 20.11.2020 Author admin\tКомментарии к записи Ўзбекистоннинг ЕОИИга қўшилиш масаласи очиқлигича қолмоқда — Содиқ Сафоев отключены\nЎзбекистоннинг Жаҳон Савдо Ташкилотига (ЖСТ) кириши жамиятда Евроосиё Иқтисодий Иттифоқига (ЕОИИ) аъзо бўлишдан кўра камроқ мунозараларни келтириб чиқаради, бу борада охирги савол очиқ қолмоқда. Бу ҳақда 17 ноябрь куни Олий Мажлис Сенати раисининг биринчи ўринбосари Содиқ Сафоев Вашингтондаги Атлантика кенгашида сўзлаган нутқида айтиб ўтди, дея хабар берди «ТАСС».\nЭслатиб ўтамиз, ташқи ишлар вазири Абдулазиз Комилов бошчилигидаги Ўзбекистон делегацияси амалий ташриф билан АҚШда бўлиб, ушбу ташриф 22 ноябрга қадар давом этади.\n«ЖСТга аъзо бўлиш Ўзбекистон учун энг устувор вазифадир ва биз ушбу ташкилотга қўшилишга тайёргарлик қилишда кўрсатаётган улкан ёрдами учун АҚШдан миннатдормиз, — деди Содиқ Сафоев. — Ўтган ҳафта Ўзбекистон бош вазирининг ўринбосари Сардор Умурзоқов ва АҚШ савдо вазири Уилбур Росс жуда муваффақиятли музокаралар ўтказдилар [видеоконференция орқали]. АҚШ бизни қўллаб-қувватлашига амин бўлдик».\nСенатнинг биринчи вице-спикери мамлакатнинг бир қатор экспертлари ЖСТга аъзо бўлиш «корхоналарнинг глобал рақобатга дош бера олиш қобилиятига путур етказади» деган хавотирда эканлигини тан олди. «Аҳолининг аксарияти [қўшилишни қўллаб-қувватлайди], ҳукумат ва парламентда ЖСТга аъзо бўлиш бўйича келишув мавжуд», — дея қўшимча қилди у.\nСодиқ Сафоев ЕОИИ ҳақида гапирар экан, бу борада жамиятда кўплаб қарама-қаршиликлар мавжудлигини таъкидлади. «Қўшилиш ёки қўшилмаслик тўғрисида кўплаб саволлар мавжуд, аммо Евроосиё Иттифоқига аъзоликни кўриб чиқишда учта асосий омил бор, — деди у. — Биринчидан, республиканинг миллионлаб фуқаролари Евроосиё иқтисодий иттифоқи мамлакатларида ишлайди. Бу бизнинг фуқароларимиз, уларнинг ҳуқуқларини ҳимоя қилиш ва уларга пул топиш учун яхши имкониятлар яратиш биз учун жуда муҳимдир».\n«Иккинчидан, география. Бизнинг асосий бозорларимиз учун янги транспорт йўналишлари керак. Ушбу ташкилотнинг бир қисми сифатида биз имтиёзлар тизимига кирамиз, бу экспорт ва импорт учун транспорт харажатларини камайтиради. Учинчидан, Ўзбекистон экспортининг асосий йўналиши — Евроосиё иттифоқига аъзо давлатлардир», — деди Сенат раҳбарининг биринчи ўринбосари.\nУнинг сўзларига кўра, Тошкентда ЕОИИга кириш имкониятларини баҳолаш учун махсус гуруҳ тузилган. «Келинг, бу ташқи савдо сиёсатининг мустақиллигини пасайтирадими ёки йўқми, у бошқа мамлакатларнинг тажрибали шериклари олдида биздаги кичик ва ўрта бизнес мавқеига путур етказадими, шуни кўриб чиқсак», — деди Содиқ Сафоев. — Бу борада ҳукумат ва парламент қарор қабул қилади. <…> Бу масала ҳамон очиқлигича қолмоқда».\nМай ойида Сенат кўпчилик овоз билан Ўзбекистоннинг кузатувчи давлат сифатида Европа Иттифоқи билан ҳамкорлигини маъқуллади. 71 сенатор «қўшиламан», 16 нафари «қарши» овоз берди, 4 киши эса бетараф қолди.\nИюль ойида, деярли 15 йиллик танаффусдан сўнг, Ўзбекистон Жаҳон савдо ташкилотига қўшилиш бўйича қўшма ишчи гуруҳининг йиғилишларини давом эттирди. 2019 йилда Ўзбекистон томони ЖСТга мамлакатнинг ушбу ташкилотга қўшилиши тўғрисидаги аризани кўриб чиқиш учун ташқи савдо режими тўғрисидаги янгиланган меморандумни тақдим этди.\nПрезидент Яшнобод туманидаги технопаркга ташриф буюрди


КХДР ядровий иншоотини октябргача тўла ёпади\n01 декабр 2020, Тошкент вақти: 11:20\nПекинда Шимолий Корея ядровий дастурига бағишланган олти томонлама музокаралар ниҳоясига етди.\nХабарларга кўра, КХДР ҳукумати ўз ҳудудидаги ядровий иншоотни ёпиш жараёнини октябрь ойига қадар ниҳоясига етказишга ваъда берган. Шунингдек, расмий Пхеньян ядровий иншоотни бузиш ишларини назорат қилиш учун мамлакатга халқаро кузатувчилар киришига рухсат берган.\nМузокараларда иштирок этган Хитой расмийсининг айтишича, ўзаро келишувга мувофиқ олти давлат вакилларидан иборат гуруҳ ядровий иншоотларга бориб, амалга оширилган ишлар ва ҳужжатлар билан яқиндан танишади. Бу гуруҳга Атом энергияси халқаро агентлиги вакиллари ҳам жалб этилиши мумкин.\nШимолий Корея ҳукумати халқаро иқтисодий кўмак эвазига ўз ядровий дастуридан воз кечишга ваъда берган эди.


16:26 15.01.2020 (Янгиланган 16:27 15.01.2020)\nЎзбекистонда олдин махфий бўлган хариталар очиқланди, аэро ва космик суратлардан фойдаланишга рухсат берилди.\nТОШКЕНТ, 15 янв - Sputnik. Ўзбекистонда махфий ҳисобланган айрим хариталар, географик ахборот тизимларидан очиқ фойдаланиш бўйича чекловлар олиб ташланади. Бу ҳақда “Давлатергеодезкадастр” қўмитаси ахборот хизмати маълум қилди.\nҚайд этилишича, ҳукумат қарори билан Ўзбекистонда махфий бўлган айрим хариталардан очиқ фойдаланиш имкони яратилади. Топографик хариталарнинг махфийлик даражаси кескин пасайтирилиб, маҳаллий координаталар тизимида тайёрланган топографик хариталар махфийлигига чек қўйилади.\nҲудудларга бириктирилган мактабларни кўрсатувчи онлайн харита ишга тушди\nМаҳаллий координаталар тизимида тайёрланган барча масштабдаги топографик хариталардан бир вилоят ёки Қорақалпоғистон Республикаси миқиёсида очиқ фойдаланиш имкони бўлади.\nШунингдек, аэро ва космик съёмка материалларидан республика миқиёсида фойдаланиш бўйича барча чекловлар олиб ташланади. Ушбу координаталар тизимларида тайёрланган барча масштабдаги топографик хариталардан бутун республика миқиёсида очиқ фойдаланиш мумкин бўлади.\nШаҳарлар ва шаҳарчаларда 10 кв.км.дан (1 000 гектар) зиёд бўлган ҳудуд учун топографик хариталарнинг махфийлиги даражаси олиб ташланиб, иқтисодиётнинг турли соҳаларида махсус ва тематик хариталардан фойдаланишга шароит яратилади.


Birlashma yangiliklar – O‘ZBEKISTON KASABA UYUSHMALARI FEDERATSIYASINING SURXONDARYO VILOYAT KENGASHI\nCategory: Birlashma yangiliklar\nБугун Узун туман хокимлигида вилоятга масъул этиб белгиланган Соғлиқни сақлаш ходимлари касаба уюшмаси Республика Кенгаши раиси ўринбосари А.Қосимов ҳамда вилоят касаба уюшмаси Кенгаши раис ўринбосари Қ. Боболов кооперация усулида тадбиркорликни ташкил этган лидер тадбиркорлар ва уларга бириктирилган тижорат банк рахбарлари билан учрашди ва лидер тадбиркорлар томонидан амалга оширилган ишлар билан танишди.\nБугун 24 март куни Сурхондарё вилоят Давлат солиқ бошқармасида ҳамда АТ “Халқ банки” Сурхондарё вилоят филиалида жамоа шартномасининг 2021 йилда бажарилиши якунларига бағишланган ҳисобот йиғилиши ўтказилди.\nЎзбекистон соғлиқни сақлаш ходимлари касаба уюшмасининг Сурхондарё вилоят кенгаши тизимидаги ташкилот ҳамда муассасаларда 2021 йилда жамоа шартномаларининг бажарилиши якунларига бағишланган меҳнат жамоаларининг умумий йиғилиш (конференция)лари ўтказилмоқда. Ўтказилган йиғилишларда жамоа шартномалари орқали ходимларнинг ижтимоий манфаатлари муҳофазасини таъминлаш мақсадида амалга оширилган ишлар тўғрисида икки томонлама маърузалар ўқиб эшиттирилди. Шунингдек, Ўзбекистон соғлиқни сақлаш ходимлари касаба уюшмаси Республика кенгашининг Сурхондарё вилояти бўйича меҳнат ҳуқуқ инспектори Б.Умаров томонидан ходимларга соҳага оид зарурий маслаҳатлар ҳамда иш берувчига тегишли кўрсатмалар берилди.\nДавлат Дастури асосида жами 3 нафар аёл ишчи ходимлар Термиз тумандаги 5-сонли умумтаълим мактабида 31 йилдан буён ёш авлодга таълим-тарбия бериб келаётган биология фани ўқитувчиси Худойназарова Насиба Аллановна, Амударё соҳиллари ободонлаштириш ва кўкаламзорлаштириш Департаменти ходимлар бўлими бошлиғи Абдусаматова Зайнаб Мухаммадгулиевна, Шеробод тумани тиббиёт бошқармаси туғрукхона мажмуаси реанимация бўлими ҳамшираси Хайитбоева Гулжахон Абдирамовналарга ҳар бирига жами 3 480 000 сўмлик 8 март “Ҳалқаро хотин-қизлар куни” байрами арафасида соғлигини тиклаш мақсадида “Умид Гулшани” санаторийсига имтиёзли (бепул) йўлланмалар берилди.\nЖорий йилнинг 4 март куни Сурхондарё вилоят кенгаши томонидан Термиз шаҳар «Амударё» болалар оромгохида 8 март «Ҳалқаро хотин – қизлиар куни» муносабати билан «Хотин – қизларни эъзозлаш хафталиги»да, аёллар ўртасида спортнинг 7 тури бўйича мусобақа ўтказилди. Туманлардан келган мусобақа қатнашчилари спортнинг марафон юриши, волейбол, стол тенниси, шахмат – шашка, дартс ҳамда арқон тортиш турлари буйича баҳслашдилар. Арқон тортиш тури буйича 1-ўринни Денов туман Талим касаба уюшмалари ходимлари кўлга киритдилар.\nСпортнинг волейбол тури бўйича 1-ўрин Музработ туман халк таьлими касаба уюшмалари ходимларига насиб этди. Термиз шаҳар ҳалк таълими ходимлари шарафли 2-ўринни кўлга киритдилар. Тадбир сўнгида мусобақа ғолиблари Вилоят кенгаши совғалар билан такдирландилар.


Такрорий экин юртга ҳам, ерга ҳам, деҳқонга ҳам кони фойда » Chiroqchi tuman hokimligi rasmiy web sayti\nchiroqchi.uz » Uz » Такрорий экин юртга ҳам, ерга ҳам, деҳқонга ҳам кони фойда\nЖорий йилда туманимизда ғалладан бўшайдиган майдонларга такрорий экинлар жойлаштирилаяпти. Президентимиз таъбири билан айтганда, бундан кўзланган асосий мақсад — ер бўш турмасин, одамлар даромад олсин.\nСир эмас, бугунги кунда аҳолини озиқ-овқат маҳсулотлари билан таъминлаш дунё мамлакатлари учун энг долзарб масала бўлиб қолаяпти. Ҳатто, ривожланган давлатларда ҳам бундай неъматларнинг нархи йилига 2-3 баробар ошиши кузатилмоқда.\nАҳоли сонининг ўсиб бориши, қишлоқ хўжалигида фойдаланилаётган ер ва сув ресурсларининг чекланганлиги, айниқса, тез-тез содир бўлаётган табиий офатлар вазиятни янада мураккаблаштираяпти.\nШу боис юртимизда мавжуд имкониятларни тўғри ишга солиб, кузги бошоқли дон экинлари йиғиштириб олинганидан сўнг такрорий экин парваришлашга жиддий эътибор қаратилмоқда.\nШу мақсадда бугун туманимизнинг Салим Жураев ҳудудида "Такрорий экин юртга ҳам, ерга ҳам, деҳқонга ҳам кони фойда" шиори остида семинар бўлиб ўтди. Унда қишлоқ хўжалиги вазирлиги вакили Алишер Ражабов, Чироқчи тумани ҳокими Хуррам Жураев бошчилигида сектор раҳбарлари, туман ҳокими ўринбосарлари, "Чироқчи кластер" МЧЖ мутасдди раҳбарлари, экспорт билан шуғулланувчи ташкилотлар раҳбарлари, 2-3-сектор ҳудудидаги маҳалла фуқаролар йиғини раислари ҳамда ёшлар ва аёллар дафтарига киритилган фуқаролар иштирок этишди.\nДарҳақиқат, такрорий экинларни жойлаштиришда даланинг сув билан таъминланганлик даражасига алоҳида эътибор қаратиш зарур. Сув таъминоти оғир, кучсиз шўрланган, сизот сувлари ер юзасига яқин жойлашган ҳудудларда дуккакли дон экинларидан мош, ловия, мойли экинлардан кунжут, зиғир, ёрма дон экинларидан тариқ экиш мақсадга мувофиқ. Қолган экин турлари эса имкон борича сув танқис бўлмаган ҳудудларда экилади, - дейди туман ҳокими Хуррам Жураев семинарда.\nАйтиш жоизки, такрорий экин жойлаштирилган майдонлар янада маданийлаштирилади, ерга қайта ишлов бериш орқали бегона ўтлар йўқотилиб, тупроқ унумдорлиги ортади. Энг асосийси, аҳолимизни йил давомида витаминларга бой сабзавот, полиз ва картошка маҳсулотлари билан таъминлаш имконияти вужудга келади. Семинарда ёшлар ва аёллар дафтарига киритилган фуқароларга ғалладан бўшаган ер майдонларини ажратиш ва у ерга такрорий экинларни экиш учун уруғликларни олиш тартиби ҳақида батафсил маълумотлар берилди.\nҒалладан бўшаган майдонларга сабзавот, полиз экинлари ва картошка туганакларини экиш ишлари республикамизда ҳаво ҳарорати кўтарилган даврга тўғри келади. Шу маънода, экинларни тўлиқ ундириб олиш дала соҳибкорларидан катта меҳнат ва маҳорат талаб этади.


Исмоил қори Исмоил ўғли\n02:05 / 05.06.2018 4271 pdf Ўқиш режими + -\n“Зиёрат” рукнидаги туркум суҳбатларнинг навбатдаги сонида ўзбек қориларидан бири бўлмиш Исмоил қори Исмоил ўғлининг уйларига ташриф буюрдик.\nИсмоил қори Исмоил ўғли 1911 йили Тошкентнинг Шайхонтоҳур туманидаги Қатортерак маҳалласида туғилган. Отаси Исмоил сўфи даврининг билимдон, тақволи кишиларидан бўлгани учун ўғлига ўз исмига уйқаш қилиб Исмоғил деб исм қўйган эди, аммо ўша пайтдаги “саводхон” котибларнинг бепарволиги орқасида унинг исми ҳам Исмоил бўлиб кетган. Исмоил қори тўққиз ёшида Қуръони каримнинг ярмига яқинини ёдлаб бўлгач, бошқа қорилар қатори Рамазон ойида хатмга ўтказилади. Ўн бир ёшида эса Қуръонни тўла ёд олиб, мураттаб қори бўлди. Ўттиз ёшга етганида бир воқеа сабаб бўлиб, қорилик олимликнинг дастлабки босқичи эканини тушунган Исмоил қори ўша пайтда Тошкентни ватан тутган доғистонлик Сирожиддин Алиловдан (Лазгин домладан) сабоқ ола бошлайди. Қаттиқ тиришиб ўқиганидан бир йил ўтмаёқ ўзи ҳам бошқаларга сабоқ бериш даражасига етади. У умри давомида юзлаб ёшларга Қуръон таълимини берди, исломий илмлар бўйича кўплаб шогирдлар етиштирди. Касб қилиб, шунинг орқасидан тирикчилик ўтказар, ниҳоятда парҳезкор, ҳоксор ва гўзал хулқли инсон эди. 1991 йили саксон ёшида Тошкентда вафот этди.\nИсмоил (Исмоғил) болалигиданоқ Қуръонга ошиқ бўлди, отасига “Менга ҳам Қуръонни ўргатинг” деб бир неча бор илтимос қилди. Зеҳни ўткир, хотираси кучли бўлган болакай тезда арабий ҳарфларни таниб, оятларни ҳижжалаб ўқийдиган бўлди. Шу тариқа тўққиз ёшида Аллоҳнинг Китобидан ўн уч порани ёд олди. “Исмоилнинг ўғли қори бўлибди” деб, Рамазон ойида хатмга ўтаётган қорилар сафига қўшиб қўйишди. Ўн бир ёшида Қуръони каримни тўлиқ ҳифз қилиб, қори бўлди. Исмоил сўфи ўғлининг гўзал қироатидан завқланиб кетган ҳолларида “Бобокалонларимиз ҳам улуғ қорилар бўлишган, сен эса ана шу шарафли силсиланинг давомчисисан”, деб ўғлини руҳлантирар, бунинг учун илоҳий Каломни хотирага мустаҳкам ўрнаштиришни тинмай тайинларди.\nИсмоил қори ўн олти ёшга кирганида отаси вафот этиб, рўзғорнинг бутун ташвиши унинг елкасига тушди. Замон оғир, кун кечириш машаққатлиги туфайли одамларда илм олиш ортга сурилиб, ҳамма нон топиш ташвишига тушиб қолган кезлар эди. Етим қолган икки жигари ва онасининг нафақаси зиммасига юкланиб қолганига қарамай, Исмоил Қуръондан ва масжиддан ажралмади. Устга шогирд сифатида уйлар қурди, уйланиб-оила қурди, ташвишлари ортди, аммо қўлидан Мусҳафни қўймади.\nҲаёт шу тариқа бир маромда ўтиб борарди. Ёши ўттизга етганида бир воқеа сабаб бўлиб, у олган илми ҳали етарли эмаслигини тушуниб қолди. Бир куни унинг қироатини тинлаган бир отахон ҳозиргина ўқилган оятларнинг маъносини сўраб қолди. Қори ўзи билганича жавоб қайтарган бўлди, аммо бундан ўзининг ҳам кўнгли тўлмади. У бекорга хижолатга тушмаган экан, ўша қария: “Қори болам, қўлингизга чиройли узук тақибсизу, аммо унинг кўзи йўқ экан-ку!” деб чиройли лутф қилди. Қори гапнинг нималигини тушунди. Отахон мажоз билан Қуръонни узукка, маъноларини унинг кўзига ўхшатган экан. Гўёки у бу гапи билан “Аллоҳнинг фазли билан яхши қори бўлибсан, лекин оятларнинг маъносини тушунмасанг, фақат лафзга маҳлиёлигингча қоласан, барча ҳикмат уни англашда, тушунишда, ҳаётга татбиқ этишда!” дегандай бўлди. Исмоил буни олдинроқ тушуниб етмаганига анча ўкинди.\n“Қорилик олимликнинг дастлабки бир босқичи экан, Қуръон оятларининг маъносини тушунмас экансан, борлиқнинг моҳиятини, Аллоҳнинг буюк яратувчилик қудратини, мўминликнинг асл вазифаларини англаб етишинг қийин бўлади, энди илмнинг янги довонларига тирмашиш эҳтиёжи туғилди” деб ўйлади у. У қатъият ва тиришиш билан исломий билимларни ўрганишга қасд қилди. Тақдир тақозоси билан Қофқоздан келиб қолган, Тошкентнинг Чорсусида устахона очган Лазгин домла (Сирожиддин Алилов) ҳузурига ошиқди. Ундан Қуръон маъноларини ўргатишни, бунга керакли илмлардан сабоқ беришни сўради. Қаттиқ тиришиб, фидойилик ва ихлос билан таълим олганидан бир йилга етар-етмас устозидан оқ фотиҳа олиб, ўзи ҳам бошқаларга сабоқ беришни бошлаб юборди. Ўшанда Тошкентда Исмоил исмли тўрт машҳур қори бўлган экан, қаҳрамонимиз “Олмазорлик Исмоил қори” номи билан танила бошлади.\nИсмоил қори бутун ҳаётини ҳалол касб билан, қўл меҳнати билан тирикчилик ўтказди. Етарли билимга эга бўлса-да, масжидларга имомликка қилинган таклифларни бирдай рад этарди, диний идорадан иш бермоқчи бўлишганида эса одоб билан бундан бош тортди, устачилигидан қолмади. Аммо хонадонига илм истаб, Қуръон саводини чиқаришни сўраб келганлардан марҳаматини дариғ тутмас, ноумид қайтармас эди. Тақволи ва парҳезкор бўлганидан мол-ҳол қилиб, тадбир билан рўзғор юритар, керакли егуликларни томорқасида етиштирарди. У илмини тирикчилик воситаси қилиб олмади, болаларига ҳам илм ва касбу ҳунар ўргатиб, шу йўл билан ҳаёт кечиришни тинмай уқтирарди. Фарзандлари ҳам ота изидан бориб, дин хизматига камарбаста инсонлар бўлиб етишди. Катта ўғли навқирон йигиь ёшида вафот этган бўлса, кейинги ўғли Абдуғани мураттаб қори бўлди. Кўп йиллар мусулмонлар идорасида масжидлар ва фатво бўлимини бошқарди, ҳозирда масжидлардан бирида имомлик қиляпти.\nИсмоил қори ҳамиша Қуръон билан яшади, ундан бир нафас ҳам айрилмади, Каломуллоҳ қироатисиз ўтган кунига мотам тутди. У кишининг ўзи: “Қанча одам билан тилда суҳбатлашмай, дилим билан Қуръонни такрорлаб туравераман”, дер эди. Суҳбат асносида унинг оғзидан туйқусдан Қуръон жумлалари чиқиб кетар, шундай ҳолларда у ўзини ноқулай сезиб, суҳбатдошларига узрхонлик ҳам қиларди. Оталарининг бирор дамни Қуръонсиз ўтказмасликка одатланганлари ҳақида ўғиллари Абдуғани қори шундай ҳикоя қилади: “Талабалик пайтим эди, кечқурун шундай деб қолдилар: “Эртага мени автобусга ўтқазиб юбор, Жиззахга бориб келмоқчиман”. Тонгда уйғониб, болохонага қарасам, чироқ ёниқ: “Намоз ўқиётган бўлсалар керак” деб ўйладим. Бироздан кейин чиқиб, салом берсам, бошларини қимирлатиб алик олган бўлдилар. Пастга тушиб, машинага ўтирдик. “Машинада олиб борақолай, автобусда қийналиб юрасизми?” десам, инкор маъносида бош чайқадилар. Соат еттиларда автобусга ўтириб, жўнаб кетдилар. Пешиндан ўтиб ўқишдан қайтганимда суриштирсам, отам ҳали сафардан қайтмабдилар. Ярим соатдан кейин эшик қўнғироғи уч бор жиринглашидан билдимки, адам келган эдилар. Эшикни очиб, ҳол сўрадим: “Яхши бориб келдингизми?”. Аммо бир сўз айтмай тўғри болохонага чиқиб кетдилар. Орадан бироз ўтгач, болохонадан “чой!” деган овозлари эшитилди. Чойни кўтариб кириб, “Яхши бориб-келдингизми?” деб сўрадим. “Алҳамдулиллаҳ. Бомдод намозидан сўнг Қуръон хатмини бошлаган эдим, ҳозиргина тугатдим. Сан билан машинада борганимда шунча вақт гап-сўзлар билан ўтиб кетарди, ўқишдан ҳам қолар эдинг”, дедилар. Отам шу куни саккиз соат ичида Қуръони каримни тўла хатм қилишга улгурган эканлар”.\nШогирдларидан Султонмурод ҳожи Холмуродов шундай ҳикоя қилади: “1990 йили Исмоил қори акам Тошкентдан келиб, Самарқанддаги масжидимизда ўн кун хатмга ўтиб бердилар. Кетаётган кунлари масжиднинг уч-тўрт фаоллари олдида олдимга бир қанча пул қўйдилар. “Қавм кўпайиб, масжид хонақоҳи торлик қилиб қолибди. Орқа томонида озгина жой бор экан, шу ерга бинони чўзиб, яна бир хонақоҳ қурса бўларкан. Шунга пулни ишлатарсизлар”, дедилар. Шундай қилиб, Самарқанд шаҳридаги Хожа Абуддарун жомеъ масжиди хонақоҳи кенгайди, янги қўшилган жой Исмоил қори даданинг маблағига тикланди. 1991 йил баҳорида илк таровеҳ намозини шу ерда ўқидик. Ўшанда ҳам қори ака ўн кун ёнимизда бўлиб, ваъз-иршодлари билан қавмимизни кўп хурсанд қилдилар”.\nИсмоил қори кунлари охирлаб бораётганини сезган эканлар шекилли, ўшанда Тошкентга қайтаётиб, “Самарқанд билан энди абадга хайрлашиб кетяпман”, деб шогирдлари билан хайрлашдилар. Кўп ўтмай бетобланиб қолдилар. Шогирдлари Султонмурод ҳар жума куни устознинг зиёратларига келарди. Охирги жумада борганида “Иним Султонмурод, бу сафар жума намозини Самарқандда ўқинг-да, душанба куни Тошкентга келинг”, деди. Шогирд ваъдалашилган куни келиб, устознинг жанозасида қатнашишига тўғри келди.\nИшда ўзни тута билиш\n17:12 / 04.06.2018 3122\nДуо, талаб ва тилак\n22:09 / 04.06.2018 6796\nУ киши шайхулислом, ҳофизуззамон, Абулҳасан Али ибн Умар ибн Аҳмад ибн Маҳдий ибн Масъуд ибн Нуъмон ибн Дийнор ибн Абдуллоҳ Дора Қутний алБоғдодийдир. Бу зот давоми...\n2222 21:59 / 27.04.2017\nАбу Амр Муҳаммад ва Абу Сафвон Исҳоқ\nШайх, муснид Абу Амр Муҳаммад ибн Муҳаммад ибн Собир ибн Котиб Бухорий. Муаззин бўлганлар.Солиҳ ибн Муҳаммад Жазара, Ҳомид ибн Саҳл, Муҳаммад ибн Ҳурайс, Ҳусайн ибн давоми...\n443 15:00 / 20.12.2020\nАбу Исҳоқ Иброҳим ибн Адҳам\nбиринчи мақолаПешво, имом, ориф, зоҳидлар саййиди Абу Исҳоқ Иброҳим ибн Адҳам ибн Мансур ибн Язид ибн Жобир Ижлий бошқа ривоятда Тамимий Хуросоний Балхий.Шомда давоми...\n346 13:00 / 14 февраль\nЖанубий Африка арслони\nБуюк Исломий шахснинг шаклланишига насоролар ўзлари сабабчи бўлганини эшитиб ҳайратга тушишингиз мумкин. Бу улуғ қаҳрамонимиз отаси Ҳусайн Қосим Дийдот, онаси давоми...\n1974 18:00 / 20 март\n2571 21:00 / 28.06.2019\n1080 21:34 / 29.05.2019\n4579 09:50 / 18.04.2018


Муҳожирларнинг ОИТС тарқалишидаги роли бўрттирилган\n09 май 2021, Тошкент вақти: 15:29\nСанкт-Петербург Соғлиқни сақлаш қўмитаси расмийлари ОИТС касаллигини тарқатишда меҳнат муҳожирларини айблашни бас қилишни сўради.\n1 декабрда Санкт-Петербургда шаҳар Соғлиқни сақлаш қўмитаси Халқаро ОИТС (Одам иммун тақчиллиги синдроми) га қарши кураш кунига бағишлаб матбуот анжумани ўтказди.\nБу анжуманда сўзга чиққан қўмита раҳбарининг биринчи муовини Владимир Жолобов журналистлардан Россия, хусусан Петербургда меҳнат қилаётган муҳожирларнинг ОИТС касаллигини тарқатишдаги ҳиссасини бўрттириб кўрсатмасликка чақирди.\nСоғлиқни сақлаш вазирлиги расмийси ҳозирда Россияда ОИТС касаллигига чалинганлар сони 40 минг кишини ташкил этиши, улардан арзимас қисмигина меҳнат муҳожирлари эканини таъкидлади.\nСанкт-Петербургда ОИТС билан касалланган муҳожирлар сонини аниқлаш мақсадида Санкт-Петербург бўйича Истеъмол назорати хизматининг эпидемиология бўлими билан боғландик.\n- Шаҳардаги касалланганлар билан солиштирганда ОИТС юқтирган мигрантлар сони¸ ҳақиқатан¸ жуда кам. Масалан, Петербургда 2011 йилда 180 мингта меҳнат муҳожири кўздан кечирилган ва улардан 120 кишидагина ОИТС инфекцияси борлиги аниқланган. Бу кўрсаткич эса шаҳарда касалликнинг бу тури тарқалишига мутлақо таъсир қилмайди, деди “Роспотребнадзор”нинг Эпидемиология бўлими мутахассиси Вера Измайлова.\nСанкт-Петербург шаҳар Соғлиқни сақлаш қўмитаси вакили Владимир Жолобов Петербургда ОИТС билан касалланганларнинг 62 фоизи наркоманлар эканини таъкидлади.\n“Сўнгги йилларда Санкт-Петербургда бу эпидемия тарқалиши 15 фоиздан 1,5 фоизга камайди”, дея ҳам қўшимча қилди у.\nШаҳар Соғлиқни сақлаш қўмитаси расмийлари келтираётган рақамлар Россия Истеъмолчилик назорати хизмати - Роспотребнадзор директори Генннадий Онишченко келтираётган маълумотлардан кескин фарқ қилмоқда.\nРоссия Бош санитари “гастарбайтерлар Россияда энг оғир касалликлар эпидемияларини қўзғатувчи” қатлам экани ва уларга қарши кураш бошлашга даъват қилган эди.\nУнинг Тожикистонда узоқ муддатларга судланган рус учувчилари билан боғлиқ можаро давомида қилган бу баёноти ортидан Россия Соғлиқни сақлаш вазирлиги ҳам ўз статистик маълумотларини эълон қилди. Бу статистикага кўра, ҳар бешинчи(!) муҳожир сил, сифилис, гепатит, ОИТС каби оғир касалликлар билан касалланган.\nБу эса, Россияда норасмий маълумотларга кўра яшаб меҳнат қилаётган 15 миллион меҳнат муҳожиридан 3 миллиони шу касалликларни тарқатиб юрибди¸ деганидир.\nАммо ўзбекистонлик меҳнат муҳожирлари бу рақамларнинг бўрттирилганини айтмоқдалар.\nХоразнинг Боғотидан бўлган Равшанбек бир неча йилдан бери Внуковода қурилишда ишлайди.\n- Икки йилдан бери Россиядаман. Худога шукур, унақаси йўқ, СПИД билан касалланганлар йўқ. Ҳаммасини рўзғори, бола-чақаси бор. Бунақасини мен ҳатто эшитмаганман. Бизда ҳаммаси намозхон йигитлар. Шароитларимиз яхши бўлгани учун туберкулёз, СПИД деган болаларни билмадим. Шамоллаши мумкин, грипп бўлиши мумкин, лекин унақаси бизга яқинлашгани йўқ, дейди Москва вилоятида меҳнат қилаëтган Равшанбек.\n10 йилдан бери Россияда меҳнат қилиб юрган андижонлик Аббосхон Онишченко каби Россия расмийларининг баёнотлари ортида сиёсий сабаблар ётганини гапиради.\n- Менинг назаримда¸ Тожикистон билан бўлган воқеада ҳам буларнинг тил билмасликни рўкач қилиши иккинчи ўринда турадию, шу касалликларни кўпроқ бўрттириб қўрсатади. Мен бу нарсаларга мутлақо қўшилмайман. Бунақа касаллар бўлмайди, биз биламизку! Шу билан “Булардан касал келяпти”, деб халқни кўтариш бу.\nКасал бўлса чегарада текшир! Ҳукуматига давлатнинг кир ишларини қилишга керакмиз, лекин халқи ўзи хоҳламайди - миллатчилик кучли, йилдан йилга кўпайяпти. Илгари пинҳона айтган бўлса, ҳозир бетига айтаяпти. Кейин мабодо битта-яримта касал бўладиган бўлса ҳам яшириб юришади-да. Ёнимда бўлса ҳам шу касал билан оғридим демайди. Лекин бу ҳукуматнинг гаплари бизни ёқтирмаганидан. Гапнинг индаллоси шу, дейди Аббосхон.\nМосквадаги “Эҳсон” ўзбеклар жамияти фаоли Маъмуржон¸ марказий осиёликлар орасида бу каби оғир юқумли касалликлар билан оғрийдиганлар сони озлиги сабабларини шундай тушунтиради.\n- Бизда осиёликларда аксинча бу касаллик энг оз тарқалган. Бу политикага боғлиқми, ўзларининг муносабатларига боғлиқми, лекин шахсан мен бунақаларни кўрмаганман. Шунча йилда ҳозиргача бунақа чиққан эмас. Тўғри туберкулёз ривожланган касаллик, шароитга боғлик, лекин айнан СПИД жуда оз. Мусулмон халқида ўзига қараб тоза юради, биламан. СПИД ёмон юрганларда, жинсий алоқада бўлади-да. Туберкулёз эса об-ҳавога боғлиқ, дейди Маъмуржон.\nЖаҳон соғлиқни сақлаш ташкилоти маълумотига кўра, Шарқий Европа ва Марказий Осиё мамлакатларида 2010 йилда ОИТС ташувчилари сони 2001 йилга нисбатан 250 фоизга ошган. Жумладан, касалларнинг 90 фоизи Россия ва Украинадандир.\nБМТ тарқатган маълумотларида 2011 йилда жаҳонда ОИТСга чалинганлар сони 34 миллион қилиб кўрсатилган. Россияда бундай касалликка чалинганлар¸ БМТ га кўра¸ 619 минг кишини ташкил этади.\nБугунга келиб жами 25 миллиондан зиёд одам ОИТС қурбонига айланган.


ФВ вазирлиги аҳолига кучук сотади, 32 турдаги пуллик хизмат кўсатади\n08 март 2021, Тошкент вақти: 09:24\nФавқулодда вазиятлар вазирлиги Молия вазирлиги билан биргаликда фавқулодда вазиятлар органлари ва тузилмалари томонидан юридик ва жисмоний шахсларга кўрсатиладиган пуллик хизматлар рўйхатини тасдиқлади.\nБу ҳақда хабар қилган norma.uzга кўра, Фавқулодда вазиятлар вазирлиги аҳолига 32 турдаги хизматларни пуллик кўрсатади. Рўйхатда кўрсатилган пуллик хизматлар фавқулодда вазиятларни бартараф этиш билан боғлиқ бўлмаган ҳолларда жисмоний ва юридик шахсларнинг ихтиёрий мурожаатлари (пуллик хизмат кўрсатиш ҳақида) асосида кўрсатилади.\nВазирлик кўрсатадиган пуллик хизматлар орасида сунъий сув ҳавзалари, ертўлалар ва ёнига бориб бўлмайдиган жойлардан сувларни чиқариб олиш (тўлдириш); мўриларни тозалаш; автойўлларнинг қулашига олиб келиши хавфи бор бўлган ёнбағирларидаги тош жинсларини тушириш каби хизматлар бор.\nФавқулодда вазиятлар вазирлиги аҳолига хизмат итларининг кучукларини сотади, итлар учун меҳмонхона очиб уларни вақтинча парваришлайди.\nҲужжат Қонун ҳужжатлари маълумотлари миллий базасида эълон қилинган ва 20 сентябрдан кучга кирди.